VANGVA ZANNIAT THUANTHU | zanniatsumthang - pep.zone\n» VANGVA ZANNIAT THUANTHU\nVANGVA ZANNIAT THUANTHU\nCHIN MI PAWL LAITLANG AN KAI\nHlanlai ahcun Chin miphun pawl hi Chinrawn ah an rak um ţheh nan, Shan Lal Soa Saw Ke (1368-1401) in Ava khuaah khawpi thar a rak din. Culaiah Kalay le a kiangkap mi an remaw lo. Cumi senden in Soa Saw Ke cun a do ih a neh ruangah a tupa Kyitaungnyo cu cutawk hmun siangpahrang ah a ret. Kyitaungnyo cun 1374 kumah Lal inn ropi zet cu Kalaymyo ah a din. Khawpi kulhnak cāngdawl hi thuahhnih, kil li nei in a tuah. A kulhnak kil khat cu peng hrek ih sau le a kauhlam cu lam 15 (75ft) a si. Hi mi an saknak hmun hi, Kalay myo thlang peng 2 hlatnakah a hmunhmā hmuhtheih in a um lai ti a si (Dr. Vumson, Zo History p. 34).\nHi kulh dawl dingin a ram sung um pawl cu āna in a ţuan ter ih daithlāng le ze deuh cu an kut zung tansak ding ti a si. Hi hna khungkhai hi mai hna ţuan man lo tiangih an ţuan ruangah an pam ih natnak hri a léng fawn. Cutikah sekhum mi ţih neiih an zuang suak thluh vekin thawklehkhatah zanah hmuntin ramtinah an tlandarh ţheh ti a si. Hi tiih an tlan(Laitlang an kai) kum hi 1375 hrawng a si an zum.\nThuanthu ngantu dang cun Shan siangpahrang Mo Hnyin le Inwa siangpahrang doawk ruangah Kalemyo (Vingpui) a siat phah thluh. Vingpui hin sangka 4 nei in, a sangka 4 ihsin a tlan suak theh ih (1527 AD) cem zawngah Laitlang an kai ti a si. (Harvey 1947) (Sang Lyen Sumthang Hrin Bu)\nZanniat ţobul hi thuanthu zawitu pawlin an ngan daan a bangawk lo celcel ruangah ciang fukfi ih ngan a theihloh tlukin a lang.\nJa Niat fa\n1. Phurh Hlum 2. Thuan Kai 3. Hlawn Ceu le theilo mi 2 an si\nPhurh Hlum fa\nSum Thang, Laido(Laizo), Zanniat, Nu Hnua\ntiah a hnuai ih zawitu pawl cun an țial.\n(Kim Hlur, Hlur Hmung Nov. 21,1951, Kulh Ci 1968, Za Thluai 1989)\nZawi daan>2 Nak (Ral Sai Lo ngan daan)\n1. Thuan Khai 2. Phurh Hlum 3. Ral Thang\n4. Khami 5. Zaw\n1. Zanniat 2.Nuhnua\nZawi daan 1nak khi, a rinhlelh um deuhnak cu Zanniat khi cithlahtu pabik rak si bang sehla kan Pu Phurh Hlum ih suahpi(laihri zawm) hmuahhmuah khi Zanniat hrinhnam hmin putu an si a zum um. Thuanthu bangaw cu hrinhnam dang zawinak khalah Phurh Hlum le Thuan Kai pawl khi laihri zawm an si thu an tar lang ciar. A sinan, an suahnak pai' hmin an nganmi cu a bangaw lo thluh. Ja Niat, Chin, Chin Dung, Zing Thlo...etc tiah an sim daan a bangaw lo.\nZawi daan 2nak khi, hi cangantu cun ka pom sawn. 1986 kumih phunli laica kan rak zirmi thawn khalin a bangaw cekci. Ziangkhal rak si sehla, thudik cu Phurh Hlum hin HNAM HMIN rak pu lo hmanseh Phurh Hlum cithlah hmuahhmuah cu Zanniat hrinhnam putu kan si țheh.\nPHURH HLUM HMUNLI AH\nChin mi pawl cu Vingpui ihsin ramtinah an tlan darh ih, kan Pu Phurh Hlum le Thuan Kai khal Laitlang kai in, Locom ihsin Lailun an thleng. Phurh Hlum hin Lailunah fapa Za Ngiat a hring. Culai ahcun Lailun cu Zocung ram an rak ti. Lailun an thlen hi AD 1440 hrawng a si an zum.\nThuan Kai thawn runral Rawpi (Khitam) khua siim dingah an feh ih, Hmunli tlangah thu an tiam aw. Khah! Ral siim ding kan si ruangah a rualin kan kir sal theilo tla a si thei, hi hmun a thleng hmaisa tu in sawl kan khiahaw ding an ti aw. Cutikah Thuankai cu a rak kir hmaisa ih sawl a rak khiah. Phurh Hlum cu Hmunli(Tivang) tlang a thlen sal tikah a unau pa Thuan Kai ih sawl khiahmi a hmu ih a cawl. A vaidip ih sunhlu a ei ih cuhnu ah Tivang ti a in salih ti cu hlum nguahngo in a thei. In a thlen hnuah a nupi cu "Tivang tithlum ka lo sum, cutawkah khua kan to pei" tiah a hranthawl ih ti cu a in tir. A nupi cun "ti thlum ta lo ah dai ruangro in" a ti. Phurh Hlum cu Hmunli ah khua a to ih, hmunli ihsin a nupi a ma ih nupi dang a nei sal. A nupi neta thawn fa an nei salih Nuhnua tiah a hmin a sak.\nTASHON (Tlaisun) RAL AH KHAWLEI ŢIAU\nCongkua cu Zanniat ram khawpi hmaisabik a rak si ih inn 600 lenglo an rak um ruangah Congkua van arsi zat an rak ti. Phalaam ral in a siim ih an ţekdarh ţheh. Cuhnu ah Khawlei(Hai Bel) khua cu Pu Sun Ruang in khua a to ih, Khawlei tlangriat khua ti a si. Inn 800 lai an kim ti a si. Pu Za Thluai (1989., P.1) ih a sim nakah cun Khawlei tlang 8 sungah 1. Khawlei 2. Lumbang 3. Zultu 4. Khuatluk 5. Zawlhlang 6. Tlukkhan 7. Khanram 8. Hlimhlang khua pawl hi an tel a ti.\nKhawlei cu Tlaisun uk an si vekin Zanniat ramah Tlaisun(phalaam) pawl an puarthau tuk, an hmuhsuam ih siah napin a la. Lo an feh sungih an naurawl tan/siah mi tiang an ei sak, mawilo zetin an cangvai ringring cu tuar har an ti zet. Cutikah Zuldet nu in Za Ngiat pacang pawl cu a fuihporh. "Zanniat pacang nan um si lo maw hitin maw nan ngui ringring ding" a ti tikah ziangtin kan ti le a ţha ding tiah an sut. Zuldet nu cun "Liliam zu tampi'n ţuan uhla a thawh tikah vok nan that dingih Tlaisun pacangţha minung 80 in nan sawm ding. Cule zu an rit hnu ah nan thawi that ţheh ding" ti ah thurawn a pe. A thurawn vek cekci in an tuah ih Tlaisun pacang 80 cu zuzawh in an ra ih an rit ngah in Zanniat pawlin an thawi that ciamco. Zu ri tuk lo 1 a tlansuak ngah ih a dang 79 cu an thawi that ţheh tiah Rev. Ta Kio cun a ngan. (Thang Tin Lian ih fapa Ral Dun cun an thawi that ţheh tiah a ngan).\nTlaisun in amah lawngih Khawlei do a ngam cé lo ruangah Zokhua, Suncung, Khuangli, Hauhulh le Zahau a sawmih Hauhulh le Khuangli in "kan unau an si aw" an ti ih an duh lo. (Hi doawk hi 1810-1824 karlak a si). Khawlei do dingih an pok thu cu Khawlei te in an rak theih tikah an ţih ih an rak tlanhlo ţheh (U Za Thluai).\nNgantu dang cun himi do awk ţumah Tlaisun in Hualngo pacak Zahuat cu a sawmih Zanniat in Teihrang Cawngkua a sawm ve ih an pahnih lawngin an bei aw ter. (Chin miphun thuanthu, Rev. Sun Kang Lo., P.21). A cak sawnin nehnak an co ding tiah thutluknak an tuah. Khawlei in an nehlo ruangah ral an sungih an in an ur kang ţheh, an hlawnthil hmuahhmuah an laksak ţheh ih Khawlei an ţiau darh țheh! Zahuat a cak ruangah Tlaisun lal Kip Bik (miuk Con Bik pa) in Zahuat ih dil vekin Seipi khawhlun cu laksawngah a pe.\nTlaisun ral ruangah Khawlei minung hmuahhmuah cu an rak ţiau darh ţheh. Kan Pu Lian Aung khal kum 14 mi a si ih INDIN ah ral a tlan ih kum 22 a um hnu ah Lumbangah kir salin, Zanniat Miuk a ţuan. Khawlei ralbuai ruangah Zanniat Sumthang hrin le Zanniat Laizo hrin hrekkhat cu runva ral kai in, sim ram an rak pan. Khuangli nu le pa in inhûm seh ti ah Khuangli ram Hawilo(Lian Dang khua) khuaah ral an rak tlan. Runva an kainak hi lilawn a um loh ruangah Kulzam le Khuangli ram karlakah minung tankai theinak a um ih cutawkin an kai(Sang Tin Kam cabu P.8). Hawilo ihsin Khuangli ah khua an rak kai (Pa Hrang Bil Thang, Losau). Cuisin Sim Dihai le Losau, Auhmun, Hriang Awn, Bocung, Vangva...etc ah an rak vai darh vivo. Khawlei raltlan lak ihsin simram (Hawilo) rak pantu Hnun Hlim hi, simram lamih Zanniat Sumthang hrin (raltlan pawl) thlahtu pu bik a si. (Pu Za Thluai,1989)\nNote: Zanniat san siarnakih Thang Sang le\nHnun Hlim hi, l & ll (mi 2 veve) an um. Hnun Hlim l cu 16th-Century ahkhan Nim Zawl ah a vai. Thang Sang ll ih fapa Hnun Hlim ll hi AD 1814 so ih Khawlei raltlan, sim ram (Hawilo) pantu a si. (Pu Za Thluai, 1989), (Zanniat San Siar, Sang Lyen, P.ii)\nAuhmun Khua Ah\nKan pupa pawl cu kum tam a liam hnuah Auhmun khua ah kum 1880 hrawngah an rak vai lut. Zanniat nunphung khal an umnak kipah an rak som nung vivo in a lang. Dongpui an hmang, khuang an cawi, sa-aih in sia an hau ih thang an suah, thlai an lam, conlam lamah mi an bang. Serh le sang kulmuk zetih hmangin, hrinhnam dang nunphung ih an neih ve loh Calruangtawng le ngülrua khal kan pa lei san tiang an rak phun lai. Auhmun khua ihsin kan pupa pawl hi khawtinah an rak vai darh sal.\nZANNIAT VANGVA KHUA AN THLENG\nKan Pu Lian Sawm tei pafa cu Auhmun khua ah kum 50 lenglo an um hnu ah a fapa Tawk Hrâng cu, hmunţha ramţha hawlin Ţiova ral a rak kai. Khuangleng khua Mizoram a thlengih, an khawram cu a hun cuankual tikah an ram ţhat daan a hmuh in a lungkim zetih, hi ram ahcun rawl-hann khawp kan khum theive ding ti ruatin Khuangleng Khawbawi Vaihleia ih innah a riak lut ti a si. (Kan Pu Tawk Hrang in Khuangleng khua a rak pannak sanih lang cu, 1908 ah khan Mizoramah Mangțam a thleng ih Khuangleng cun an tuar ve lo. Cuhnu kum 1929 ih Thingțam an timi paam a tlun ţum khalah Khuangleng hin an tuar ve loh ruangah a si a zum um). An Khawbawi thawn an kawmaw(ti ti) ih, vai dingah thutluknak a tuah cih. Kan Pu Tawk Hrâng khalin a vai tum taktak ti lantirnakah, Cite zawlsarih (7) a phurhmi cu, Khuangleng Lal Vaihleia ih innah a tan ta. Cuisin a nu le pa a nupi(Khuang Hngel) fanau hung hruai dingah Auhmun khaw lam panin a kir sal.\nKum 1932 hrawngah Auhmun khua ihsin an thilri/thuamkim cu phursuakin a sungte'n an vai suakih, Khuangleng panin an feh. Cutikah, kan Pu Tawk Hrâng ih nupi Khuang Hngel cu raicang nau neih man ţelţeel cia cu lamzin an fehnakah a bang tukih nau a vei cih. Laizawl khua an ban thei cêu! Laizawl khua hi kan Pu Tawk Hrâng ih suahpi(laihri zawm) pawl um khawmnak khua a si vekin, an riak cih ih fanu thar Ţial Vel an nei (hrîng) a si. Laizawl ihsin an dam țhat hnu ah an kâmsuak salih Palte khua lanin Vangva khua cu kum 1932s ah an thlêng ta. Cutikah Vangva Lal Thantinsuma tei pafa in an vai fehlai cu an rak hrêng tangih an khua ih um lanta dingin le vai/ţhumaw sawn dingah an rak lėm/sāwm. Pu Thang Tin Suma in "Kan khua ih nan umah cun, Lohual le khua le ti, mi le sa sinak ka lo pe dingih kumtin pursum ţul lo in Rawl khawp nan khum ringring ding" tiah a sawm. Cuihleiah "Ti le zu intlang in kan ţawiawmaw ding" tiih a sawmnak cun, kan Pu Tawkhrang le a pa Pu Lian Sawm ih thinlung cu a hminh ta-ih kan ni'h kár culawmmam ih in duhsak thei ding awkah ti in, an tum ram Khuangleng khua thleng lo in, Vangva Khuaah an ţhumaw ih, atu tiang kan cãm lantanak a si. (hi lai ah Miuk order cu khaw 1 ah inn 30 tal an kim tengteng ding ti a rak um). Cutikah kan Pu Tawk Hrang ih Cizawl retcia mi pawl cu, Vangva Lal fapa upabik Pu Vanlaithanga le Pu Khaw Tin Thang in an vawng phur kirsal thu keimah rori Khaw Tin Thang(ka pa) in insim a si. Khuangleng Lal Vaihleia cun, "fapa tlangval hemi tiat a nei tawh che u a, rawn pem u la chuan in harsalo tur asin le" inrak ti tiah ka pa Khaw Tin Thang in in sim bet. Cuiruangah Vangva ahhin Janniat Sumthang pawl hi, kan mikhual lo ih, Vangva khua le ti diktak kan si. Kan khua le ti hrangah kan pupa ihsin tuni tiang kan ti thei tawkah ţhahnem ngai zetih ţanlak hi kan ţuanvo a si titu kan si.\nVangva Zumtu Hmaisabik\n► Vangva Sansiarnak Lungphun (Next page)


Khawl Asilole Bawm? - Chinland Today Media\nKhawl Asilole Bawm?\nOctober 19, 2010 1:38 am·0 comments\nRilrawng mi an pum nan puarter ih mi tlasam pawl an ttulsammi nan pek a si ahcun a lo kulhtu khawthimnak hi sun nitleu ah a cang saal ding. – Isaiah 58:10\n– Isaiah 56-58\n– 2 Thess. 2\n1914 kum August ah Mirang (Britain) ram cu Leitlun Raalpi Veikhatnak (WWI) ih a luthnawh tikah, kum 40 a simi Oswald Chambers cu nupi le kumkhat mi fanu te a nei. Caan rei hlan ah, nikhat mi 30,000 hrawng raalkap ah an lut. An neihmi mawttaw, Lo ih hmanmi thilri le rang pawl acozah hnenah an zuarter. Culai takah a thimi le hriamhma a pumi cazin nitinte’n thuthangca ah an suah. Rampi in harsat le tlaksiatnak tumpi an tong.\nRaalkahnak thla khat a rei tikah Khrih zumtu pawl ih ttuan dingmi thu Chambers in a sim. “Raal ih siatsuahnak le lungkuainak a thlen tikah kanmah te poisa lo ih um men loin kan Bawipa le rualpi pawl ih bomdilnak cu zawnruahnak lungput thawn midang hrangah thlacam sak ding kan si,” tiah a ti.\nPathian ih kawhnak aw cu caantin a thang: “Rilrawng mi an pum nan puarter ih mi tlasam pawl an ttulmi nan pek a si ahcun a lo kulhtu khawthimnak hi sun nitleu ah a cang ding,” a ti (Isaiah 58:10).\nTtihnak cun kan neihmi a kai ih a siatter; Pathian zumnak cun kan kut le thinlung midang hrangah a ong. Midang kan bawm tikah Amai’ tleunak sungah kan feh, kanmah hrangah kan khawl lo. – David McCasland\nZaangfahnak le thinneemnak i pe,\nJesuh nangmah bang, nangmah bang;\nKa kiangih ttulsamnak nei pawl in ka thin in khoih,\nThianghlim zaangfahnak in i khatter. – Anon\nKhrih duhdawtnak kan sungih a karh tikah,\nA duhdawtnak kan hnen ihsin a luangsuak.


Thlirnak Le Hmuhdan Archives - Page 3 of 18 - Chinland Today Media\nThlarau Thianghlim In Nunau Pastor Hnen ah Thlarau Thilpek Pe Lo\nChinmi Pathian thu simnak ih theih laar, hla phuah thiam le hlasak thiam milaar Lal Eng Lian cun a Facebook ah thuthangtha a phunphun a ngan theu. A thu nganmipawl lungkimpitu le thazang rak laktu an tam thei zet. Asinan tuini ah ruahlopin mikip ih olsamte ih lungkimpi theilo dingmi thuhla a ngan ruangah a Timeline ah titinak a sosang […]\nby CT ·\tOctober 28, 2016 ·\n– C- Slalcungluai KC Surbung tlang tualrawn hi kum 1934 ah ‘Land Survery Team(1)’ in hliakhlainak (Survey) an rak nei ih “THE BEST AIR GROUND FOR RESERVE” ti ah an rak ti. Cun Kawlram zalennak a ngah hnu (Independence) ah Kawlram Acuzah in a hmaisa bik hliakhlainak “Surbung Hill Range (Plateau) Airfield” tin kum 1967 ah an rak tuah ih […]\nby CT ·\tOctober 20, 2016 ·\nSalai V Bawi Lian Kan ram Myanmar rampi a thlengawknak ihsin Chin mi pawl ih ruahsannak khal tampi khurkhua a ruat ter ih, a hlan ih kan ruah dah lemlo mi le, kan au suah ngam lo mi pawl tla, bulpak mimal in zatlang hmaiah raltha zet le tlangneel zet in kan au suah pi vivo. Caan tha le zalennak […]\nby CT ·\tApril 16, 2016 ·\nMyanmar Rampi Ling A Hnin Hlan Ah Ziang A Cang!!\n-Van Bawi Lian Kan ram Myanmar, Sagaing ramthen Mawlaik ihsi peng Km 45 tluk ih hlatnak ah a cak lam 6.9 ih cak cu April 13, 2016 siimlam Myanmar caanher in sml 8:25 ah leihnuai ihsin a thuuk lam peng 132 tiang tlir in ling a hnin. A hninnak ih a hnong miin India ram nitlaknak saklam tiangin a thlir. […]\nby CT ·\tApril 15, 2016 ·\nDAW AUNG SAN SUU KYI (DASSK) ZIANG TLUK IN A LAL DING? (Position and Power of STATE COUNSELOR) Nov. 8, 2015 Burma Hril-awknak hlan ah NLD (National League For Democracy) President DASSK cun “NLD nih ka neh ah cun,Danpi (Constitution) in Burma President ka si thei nak in kham hman seh la President hnak ih LAL sawn ah ka um […]\nby CT ·\tApril 12, 2016 ·\nPu Henry Van Thio Mipi Hrilmi Vice President – 1 Kan Tithei!\nRampi rorel inn ih mipi hril tlinmi vote thawn tahfung hmang sisehla Pu Henry Van Thio hi Vice Prsident – 1 siding mi a si. Ziangah tile rorel inn ih mipi hril tling mi MP vote ah Van Thio in U Myint Shwe hi Vote 32 in a neh. Mipi hril lo mi ralkap hnen ihsin Myint Shwe in vote […]\nby CT ·\tMarch 17, 2016 ·\nMyanmar Rampi Rorel Inn Ah Ziangtin MP An Lal? Ziangtin Daan Hrampi An Thleng Pei?\nTuikum hrilawknak ih nehnak cotu NLD party in Myanmar rorel innpi ah lalnak an co ti cu mipi zate ih kan theih fiang zet mi a si. Myanmar rampi rorel innpi ah party le mimal lalnak co roreltu mi 657 an um. A zaten mipi ih hrilmi an si thluh lo. Mipi ih hriltlin mi tlangsuak bawi upa hi mi […]\nby CT ·\tMarch 15, 2016 ·\nSalai V Bawi Lian Leitlun hmun zakip ah Chin mi pawl kan thleng vivo ih Chin ramkulh sungih umtu mipi hrangah umhar za le lunglen za ngaingai a si. Cumi rualrual in kan Chin ramkulh hrangah thathnemnak le thansohnak tampi khal a suahpi. Netabik ih Chin mipum cazin zohdan vek a si ahcun Chin mipum leitlun ramtin ih thleng mi […]\nby CT ·\tFebruary 14, 2016 ·\nSalai Thang Luai (U.S.A) Leitlun lalram (empire) ropi lak ih tling Babylon hi cuai zo hman sehla, a thuanthu cu tui san tiang sim le rel a si ring ring lai. Babylon a vang lai ih a ropit dan cu, kha mi san ah anih tluk ih ropi ram an rak um lo. Ram kip ih siangpahrang in an tih […]\nby CT ·\tFebruary 8, 2016 ·\nKan rampi Myanmar hruaitu ding hrangih MP hmin pawl cu lalnak cotu NLD party in a tarsuak vivo thlang. Chin ramkulh hrang ih Chief Minister ding thu ah mipi pawl ih ruahdan le ruahsannak pawl a tham zet. Tui ni tiang Chin ramkulh CM ding hi zo a si ding ti fiang ngaiin theih a si hrihlo. Hakha thuthang […]\nby CT ·\tFebruary 7, 2016 ·


Hitluk Vansiat Hi Maw Zangfah Umtuk Aw - Buannel News\nHi thu siartu tam sawm cu nan thin a nuam tuk bik lem ka zum lo. Hitluk vansiatnak hi leitlunah a rak umthiam hi mangbangza ngai ngai a si. Nufate lawngih ummi ansi, a nu cu mawtaw cangsual nakin a thi, a tanta mi a fapa te cu zo in an kilkhawi thlang ding?\nA nu hmin cu Lina a si, Malaysia ih ummi ansi, a nu cu Tanjung Bunga Metro ih lamzin thianfai hnattuan a si. Lina hin a fapa te a umpi ih, curuangah a hnattuan nak khalah a fapa te cu a hruai ring ring theu. Inn lamah rak kilkawitu an umlo, sungkhat khal an neilo, an nufate ih ummi an si.\nA nu cu a hnattuan nakah mawtaw in a pahpang, sinan cu mawtaw cu a tlanhlo cih, Lina ttaihtu mawtaw cu ziangvek a si khal an thei lo ( an thei lo ngai ngai maw fahrah te ansih ruangah an sim duh lo sawn ha? ) ti a si. A nu cu hliamhma natak thawn sizung fehpi a si, curuangah a fapa khal sizung a thlen ve a ttul.\nReiloah a nu cu a thi, a nu kiangah a feh, ka nu tho aw kan tlungding a ti, kiangkap ih umpawl ttap lo zohman an um lo. Ka nu tho aw kan tlungding, hinah cu a nuam lo, ka rilrawng zo, tlun ka duh a ti. Lina fapa cu fahrah a sithlang, children home lamih an ret a ttul a ttul ding. An nufate in an nuamaw tuk theu, fahrahte ansinan zohman an ngai lo. Tuahcun Lina fapa hrangah cun leitlun cu ttahnak ram a si. Makassar Info


UNHCR THILRI PHUR MOTOR- PAWL CHIN STATE MINDAT MIPI PAWL TANPI DINGIN AN THLENG THLENG ZO – Thechinlandtoday\nUNHCR THILRI PHUR MOTOR- PAWL CHIN STATE MINDAT MIPI PAWL TANPI DINGIN AN THLENG THLENG ZO\nadmin July 20, 2021 Leave a Comment on UNHCR THILRI PHUR MOTOR- PAWL CHIN STATE MINDAT MIPI PAWL TANPI DINGIN AN THLENG THLENG ZO\nGood news lungawi um nasa, UNHCR THILRI phur motor 5 cu raltlan pawl sawmdawlnak thil phurin Rangoon ih sin Mindat khuaah mini 19 July zanlam 6 (pm) hrawng ah khan an ra thleng.\nTusun ih sin zarh khat sung cu ei leh in lam thil si lo, covid 19 hrikleng donak thilri leh tarpaulin te , chithawng te, ihphah ding rizai te, puansin ding, blanket-te, choka hman ding pawl leh, Nitha hmang electric eng vang thei chi (solar lamps) leh thil dang phun phun cu rawn phur lut in sungkua 1000 ( amal bikah mi 5000 ) hrawng dawng thei dingin a ra thleng tan a si.\nUNHCR hmalaknak hi minung sinak ih (humanitarian,) lam hawi zawngih tanpinak liau liau a si ih, tuih swmdawlnak thil ra thleng mi hi UNHCR staff pawl leh khawtlang leh kohhran ih mi rintlak tlawmngaiih rak tauntu pawl hnen ih sin feh tlangih tanpinak hi bulpak leh pawkawm hnen ih zem ding a si ih, Chin State sungih tanpinak leh sawmdawlnak mamawh mi pawl cu hawl suakin an mah pawl thawn hmuawih rel tlangnak nei dingin tumtahnak an nei a si an ti.\nTuih ra thleng mi hi Mindal raltlan camp 8 ih um mi hrang a si hrih ih, hmun dang ih um mi hrang khal ah hotu ten a tul dan vekin an zem suak ding a si, Mizoram ih sin ZORO General Headquarters hruaitu pawlin Geneva ih UNHRC chairman hnenah vawi duai loin Mindat mipi pawl tuarnak hi a rak theih ter theu ih hi vek ih UNHRC ih sin tanpinak an rak neih thei hi an lungawm nasa a si tiah thu theih a si.\nRalhrang Nih Hakha Mipi Caah Phurh Mi Sii Ai Vialte An Tlaih Piak Dih Hna →\n← Yangon Ah Cun Zawtnak A Karh Tuk Caah Miruak Phue Mawtaw Zawng An I Deih Ti Loh Ee


India ram ih Rail Bicycles thar cu Mipi in Lawm hlei ce | Falam Online Media\nIndia ram ih Rail Bicycles thar cu Mipi in Lawm hlei ce\nAugust 26, 2020 August 26, 2020 Ni Hnem Sung\t0 Comments\nIndia : Tlangleng thawn bahkhawnnak mal deuh dingin le a phur mi mipi him dingin Tlangleng ziin zohfelnak an nei ringring.\nTlanglengziin rori ah ke thawn feh in zohfelnak an nei ṭheu ih tikcucaan a rei duh zet.\nA caan caan ahcun Tlangleng feh ding tikcuu khal a ti tlai phah ṭheu ruangah ziin zawttu hrang khalah hah dam, tikcucaan khal heu tuk lo dingin The East Coast Railway cun rail bicycles a tuahsuak.\nRail bicycles cu cycle sia le Tlangleng ih hman mi thir hleifuan pawl belh khawm ih tuah mi a siih kg 30 hrawng ih rit a si.\nRail cycle, a novel mechanism to quickly travel on rail tracks for inspections, monitoring and urgent repairs by @EastCoastRail @RailMinIndia pic.twitter.com/fF9n10D9Wj\n— Ashok Pradhan (@AshokPradhanTOI) August 25, 2020\nHih thuthawn pehpar in The East Coast Railway ṭuanvo nei pakhat cun, “duh tawk ih thlir thei dingin, zaang thei patawp in kan tuah. Nazi pakhat ah maximun speed 15 km cak in a tlaan thei ih minung pahnih to theih a si.”\nRail cycle pic.twitter.com/bo0IFu9gBV\n“Tlangleng ziin ah olsamten to thei dingin thir thawn kan kilh thluh. Kan hmangsuak thei tik le Tlangleng ziin kilkhawitu hrang khalah a hahdam zet ding. Tlangleng khal a tikcuu khelh in a suak thei ringring thlang ding” a ti.\nRail bicycles cu Khurda Road division ah an hmang dingih, tu ah rial station unit 8 pawl in an tuah rero lai a si.\n← Rakhine : Covid 19 mina lakah Mi Besia an um lo\nRalring : Bank ih Paisa suah mi A kim lo titu an tam thlang →\nDonald Trump Jr. fala Kimberly Guilfoyle, Covid – 19 positive\nUS cozah in Los Angeles-Hong Kong pehzomnak Peng 8000 sau Internet hri Ticat Duh


Riporta Abuso Email this AdPost# A2275431 Viste\nBenjamin Sum le Esther Dawt Chin Sung LIVE in hla an saktlang cu an thiam rori si.\nHimi an LIVE mi hi Benjamin ih Facebook Page ta le Esther ih Page ta lak ih kawmkhawmmi a siTluang Bawi lian le Dawt Hliang Par Dallas, Tx (CRC) Chin Revival Church Biak Inn ah Zumtu Nunzia Pathian Hla An Sak Lio.\nComment, Subscribe, and LikeThere’s a new YouTube Music web player for desktop! Working No thanks Check it out.\nBawi Dawt Sung & Van Sui Mawi CHIN BETHEL CHURCH.\nLoading Unsubscribe from CHIN ..This has been a Chin cover song of "This I Believe (The Creed) - Hillsong" ZUNGZAL A HMUNMI PATHIAN, ZEIZONG VIALTE SERTU CUNGNUNG BIK BAWI MI SUAL KAN NIH KHAMH DUH AH MINUNG SINAK I LAK IN ..Lawmhnak Tling Phuah: Sailo Thang A chambau mi ka nunnak nih Tlamtling mi dawtnak ka hmu, jesuh A derthawm mi ka nunnak nih Thazaang petu bawi ka ngei, jesuh Tu bang in ka tlau i luatnak hmu kho ..50+ videos Play all Mix - Deborah Hoi Tial Ki - Khrih Thawng In (Pathian Hla Thar) YouTube Pathian Hla Thar 2017 | Bawi Thiang Bik- A Thlum Tuk - Duration: 4:59.\nJohnny Thawng 700,057 view50+ videos Play all Mix - Benjamin Sum, Aye Mya Phyu & Esther Dawt Chin Sung Facebook LIVE Cover song YouTube Myanmar Idol Season 4 Top 6 Contestant's Fun Time - Duration: 39:17.\nChin Net 69,109 view


Delhi ih Chinmi Thenkhat Refugee Puai ni ah Mualpho - Chinland Today Media\nDecember 8, 2009 7:48 pm·7 comments\nA zohvelo le hmuvelopawl hitin tawi famkim in kan lo sim ding “November 11-13, 2009 ah BCRC in raltlanmi zate hrang lehnak ropizet cu Vikaspuri Field, New Delhi ah a tuahsak ih cunah kan Laimi cu Ramsa/Kiausa dan le dun neilo vekin thisen suak koin Refugee kan si ruang ih inzangfak zetih tupawl India hotusang upapawl hmai ah kan thawi aw” a si cu! A tawpnak ni (13-Nov) le phei cu sual aw hlir ten kiltinah kan khat. A khamtu khal zo asi ti khal ruat lovin an rak sit/thawng ve hluah hlo duh! Kan Laimi in kan upat zet mi Pastor si rori hman kut rak thlak duh tu kan um asi! Liamcia thil a si ko nan, hngilh men ding khal a si ko nan kan hngilh thei hrimhrim lo.\nParliament ih rorel upa pawl ih duhdawt ding le zangfah sawn ding in um loin ramsa le ramthim minung bang in mino siarcawklo cu khuallian hmai ah an thawi aw cupco hmuh hi cu aw! Ningzak le mualpho timi tongfang hmanin a daih nawnlo. Kawlpawl tong in tua-bii kan si. India hotu upapawl cun in zangfak ih bawm in tum rero tilaiah an hmai ah zuritruangih wrestler micakbik hmang kasi ti aw in mi thisen kan suah, kan aukio rero. Khami ni ih kan khuallian pawlin Kawlrammipawl hi ziangtin in ruat ding? In ngainep cia thawn kan zuri, kan thawiaw in hmu sinsin cu “barbarian” (serh le sang neilo ramthim miphun, mi nunrawng) kan si ti aw sehla kan duh ding fawnlo.\nLai mi cu kan Hmel a?ha kan Thluak le a ?ha fawn tiih kan tiawk hman ah ziangtin in zum thei ding…? Zuripawl lawng siloih Laksawng lak ding ih a lektu pawl tiang ih a netnak ih anra suah tik ih zuri pawl buai thintuarlo ih rak sual aw cih ve la la len kan um fawn! US vekih zuri poh poh zangfahnak le dimnak nei lo ih Thawnginn thlak hmuahhmo theih sisehla cu kan danglam deuh ding nan. Hmailamah teh hivek kan si cun kan puai ni ah in ra tel pi duh ding na zum maw? UNHCR Chief of Mission cun Open House meeting (November) ih a rel dan ah ‘hivek lungawi puai nan tuah thei hi cu ka lungawi tuk, hmaikum lam cu ka ra ve ding’ a ti! Thungai sawn cu, Sualawk buainak, thisensuahnak le Thinphannak puai sawn asi ti thei seh la teh ziangtin ha athuai ih um Refugees pawl hi in ruat hai ding?\nRuah tul mi:\nKum tin lehzuamawknak ah kan buai ringring ti theicing in ziangah hivek puai kan tuah sunzawm rero? Ziangah kan rak telve theu? Community tin ih thlahmi security pawlin teh mibuaipawl kan control thei taktak maw? Ziangah thisensuak tiang in kan milesa kan thawiaw ter rero? Lehzuamawknak ruangah maw, zu kan rit ruangah maw, sanmanlo mi kan si ruangah maw? Asilole, ziangruang bikah si kan thawiaw; zo a mawhbik ding?\nNi 13 November bawhlungsitpuai ih thangthar nonawn thawiaw rero ding in aa ko, a tuahtu kha an in mi Zu ruangah maw, zuamawknak puai ruangah maw, asilole security pawl ih control nehlo ruangah maw asilole puai a tuahtupawl ih tlamtlinlonak ruangah ha a si timi cu kan theihfiang a cu thlang. BCRC in lehnak puai a tuah naksan hi mipi buaivai ter ding leh India hruaitu pawl hmai ih kan taw hlip ih in mualpho ding hi an duhsan a si maw? A rak silo khal len atuartu miphun hrangah cun a rah rasuak mi hi a dang cuang fawn lo, a pawi tuk aw! A veikhatnak a si nawnlo ruanagah hmaikum ah hivek ih thisen suahaw sal ding le mualpho lehsal ding kan si ahcun mipi kan tel nawnlo a tha sawn pei maw? Kumtinten kan mualphonak a nasa tuk zo. Puai hi a nuam kan ti cio. A sinan khavek buainak duhnunglo zet rak thlentu sawn asi ringring ahcun ziangah kan duh nawn ding? Miphun dang ih ngaisanlo kan si cia ih hleiah kan mah le mah cu Kalapawl hmai ah kan hei thawi aw ciamco bet hrihlai.\nTu ihsin kan zaten tangrual in Zurit sualawk buai hmang, mi thisen suah duhtu pawlhi kan miphun ral, inti mualpho tu, kan harsat mangbang lai ih kan neihsun thuam le hnaw ei ding in lawngsaktu an si ti hi kan zaten thei cio uh si. Ziangruangah kan nih cu kan ning a zak ding?? Zaklo e, Sanman lo leh buainak tuahtu pawl sawn Ningzak le leisinbih in um haiseh! Cui hnu lawngah kan zaten hmai kan nawr thei ding. Tu cun mualpho zuripi in mah le unau kan thawiaw nawnlo ding. Buainak a um ding ti kan theih asile kan fehlo mai ding. Ziangah mah le mah kan mualphoh aw rero duh ding. Mahtehman harsa-te, raltlan vakvai ho khaw kan si ee! Duhdawt aw ih run aw rero ding kan si sawn. Mi’h hmuhsuam ding in um hlah uh si. U nauza kan si bangin kan kut kan sih hnget sinsin ding.\nLehzuamawknak (sport) kan tuah tikah hnam feeling/miphun feeling kan nei phahphah thlang a bang. Falam, Hakha, Tidim le Matu etc…cu cu thil duhnung lo zet asi ruangah kan zaten a dangdang in thenaw lo in rawiaw sawn sehla cule lehzuawmawknak ih a duhsanbikmi lungrualnak, theiawlo pawl theihawknak le rualpi thaawknak ah a cang sawn lo ding maw tihi kan upa pawlin ziangtin an ruat timi theih a cak um zet.\nA hman tuk … hi mi hi ka rak ruat ve rero mi asi. Fiang ten na rak rel suak ih ka lungkim nasa\nLal Nei Mang says:\non December 9, 2009 at 7:28 pm\nZu in lo khal hai sehla buai duh pawl cu an buai thotho ding nan fim hring ah cun buai a har deuh.\nZu maw a intu a mawh? ti sehla a in tu famteh tiah ka lo sang ding. Zu cu a mahte um men a si. A umnak hmun ih zir in tualthahnak, buainak, thawiawknak, remnak, lungawinak, hnihsuaknak, nomnak ti pawl a phunphun a suak ter thei.\nPuarthau pai pumsungih a lut le mi velh.\nZaidam pai pum sungih a lut le mi tanpi.\nHnihsuak sai thiam pai pum sungih a lut le hnihsuak.\nti vek in a phunphun a um fam teh.\nA thupibik ah zu cu in lo lawlaw a tha bik. Zu in cu Pathian thu kalh khal a si.\nA hlaice in Laimi pawl.\nHivial in si mai seh.\non December 9, 2009 at 10:41 pm\nMai ram sunghman ah puaipi ni vek ah cun buai hi a rak um ring2 ko…um lo thei bikin kan ti hman ah an um tho2…hnamdang thawn lo hman ah mah le mah vial vasi khal sehla a dang cuanglo…USA leh ram thum nak feh dingih um cio kansi ruangah kan um nak ding ka thlenhlan sungcu puaivek hi tuah thei ah cun a tha ko nan tuah lo hi tha ka ti deuh…ziangruangah tilen laimi hin nuam nak dingah tiih zuu hmangkan tam…zuu kan duh sa kan duh..zuu in hi kham aw rero khal sehla a um lo nan hmun a vasi hman ah laimi um nak ah cun a um tho2 ti asi…asi kan laimi mualpho nak le kan si nak a lang zia pawl na rawn ngan hi ka lungawi in hmailam tan lak nak asi sawn ding ti beisei nak thawn…ram le miphun hrang na hna tuanpi\nHi vek ih Laimi puai tin te ih kan buai theu hi ningzah za a si. hi mi in ziangvek thinlung kan pu ti a ti fiang tuk. kan thinlung put a niam tuk ti a fiang, cuhleiah ramsa le sal (Slave) thinlung lawng kan pulai ti a fiang.\nKan umdan pawl zoh in a thalo mi rem ih, thinlung pitling le Upa thinlung nei thei ding in ka zuam a tul a si. Cuti a silo ahcun hmailam khal ah kan mual pho ring ring ding.\non December 25, 2009 at 5:18 am\nHi Ca ka siar in ka thin a bang vutvo.\nKan Lai mi hi vek kan um lai maw si.\nA siar hman ning zak a um a si si.\nKan mah cu Lai mi hrang ih kan ti rero lai ah kan mah le kan mah ka buai re ro lai maw ? kan lai Ram.\nIN ngai thaim maw>!!!!!!!!!!\nmang no zik says:\non December 26, 2009 at 5:48 am\nna rel vek a si ko ding . kan hnam feeling ruang deuh a si ding ka zum. Cun Kan nin Lai mi hi kan thlen nak tin ah mah khua ke ram vek in ka ruat vivo ih, fimkhur nak cang kan thiam lo deuh tla a si ding. Hnam feeling hi a hloh vuar vi hlan ah cun duh vek in kan lung a rual thei ding ka zum lo. Cu lai ah. HOTU mi hrek khat le hnam feeling nei tak tak an si pang cun., A khing cia mi kha khuai bet lo ten a erh dan ngaih tuah khawm a cu tuk thlang a si cu.\nA rel cu kan thiam dih ko ding ka zum nan awttu ( hmai suang tu ) kan um lo ruang ah si in ka thei.


Hlonfai Uhsi! - Chinland Today Media\nDecember 28, 2009 8:57 pm·0 comments\n2 Korin 12:7-10\nAsinan i run let ih, “Ka zaangfahnak cu na hrangah a tawk a si; ziangahtile ka ttontaih caan hi ka cahbik caan a si,” a ti. -2 Korin. 12:9\nKan dung kum December thla ni 28 ah New York khuapi ih cahnah tampi cu ca tannak cet in an tan siat ttheh. Hih cangvaihnak hohatu pawl in 2008 kum sungih harsa an tuarnak le an hngilh thei lomi ni siava pawl cu ca ah ngan in Times Square ah rak keng ding le a vei hnihnak thil ttha lo siatbal ni ah thlek ih hnawm pennak ih hlon dingin tha an pek.\nCutawk hmun ih an rak kenmi ca pawl sungah Stock ih thilri man pawl, ‘cancer’ thuhla nganmi thuthangca pawl, Bank tangka cazin pawl le a tthen aw zomi fala tlangval pawl ih email kuat awkmi ca pawl tla an si.\nThil ttha lo le harsatnak kan tonmi le midang in kan parih thil ttha lo an tuahmi pawl hi thinlung ah taangter ringring loin hlohter ttheh kan duh. Paul khal in a tuarnak le a cah lonak ihsin luat ding a duhzet (2 Kor. 12:7-10). Asinan Bawipa in hiti’n a sim, “Ka zaangfah lainatnak cu na hrangah a kim, ziangahtile na ttonttaih caan ah kei ka huham a cakbik a si.” A harsatnak laaksak sawn loin Pathian in a zaangfah lainatnak a pek bet.\nHarsatnak hi kan thinlung sungah kan khatter tikah midang thawn kan pehtlaih awknak a siatter. Khrih a zumtu cun kan phurrit retnak ding kan nei. 1Pet. 5:7 ah, “Nan donharnak hmuahhmuah cu Amai’ hnenah tthum uh, ziangahtile Amah cu nan zawn a lo ruatbiktu a si.”\nNitin phur rit in a lo nen tikah,\nHniksaknak tamtuk na ton tikah;\nNa thazaamg a mal caan ah,\nPathian cahnak huham mang aw,\nA huham le zaangfah lainatnak a lo pe ding.\nKan hmuhtonmi kip ah\nPathian in A zaangfah lainatnak cu tlasam loin in pek.


Tufang Malaysia ram ih Rakhine le Laimi karlak thubuai ah Rakhine Community in thusuah an tuah - The Chin Times\nThe Chin Times > Blog > Thuthang > Chin News > Tufang Malaysia ram ih Rakhine le Laimi karlak thubuai ah Rakhine Community in thusuah an tuah\nMi tamsawn in kan theih thluh zo bangin, tufang ah Malaysia ram ih um Rakhine mino pawl le Laimi ṭhenkhat pawl karlak ah hroawknak nasa tak a suak. Miphun hmin sal ih an tiawk tikah khat lam khat lam in tuar a na ih tuvekin boruak a sosan vivonak a si.\nHi thu thawn pehpar in Malaysia ram ih um mi Arakan Refugee Relief Committee (ARRC) cun thusuah an tuah a si. Hivek thuhla buai a ummi parah Chin le Rakhine kan pehtlai awknak a siatsuah lo ding khal an tarlang cih. Tuihlan ihsin Rakhine ram sungah Chin miphun tla an um ve, cuvekin Chin ramsung khalah Rakhine miphun an um ve, khat le khat karlak ah buainak a suak lo, tiah an ngan.\nKap hnih lam in sualnak a tuah hmaisa biktupawl hi ARRC le ACR kawmkhawm in a zamrang lam in kaih ngah an si thei lohlinak dingin le, leh hnu lam ah zo miphun ti umlo, hivekin khat le khat ral awknak, huatawknak suakter tu ṭawngkam siseh, Video khal siseh thehdarh nawn lo dingin dilnak khal an ngan tel cih.\nARRC ih Thusuahmi\nThu umdan cu hitin a si, March thla sung ah khan Hakha Chin a ti-awtu pawl in Rakhine pa cu an thawi ih a kutzung tla nam thawn an sat sak. Cui’ tlunah a zahmawh tla an aat sak. Rakhine miphun ngiarnak ṭawngkam khal Video sungah theih theih in a um cih. Cutin boruak a sosang vivo ih Online ihsin khat lam khat lam in hro an suang ciamco.\nMizan (April 3, 2020) ah khan Video file thar a suak lala ih tuiṭum cu, Rakhine pawlin Chin pa an velhnak a si. Video file zoh tikah an velhmi a bese zet. Hivekin boruak a so sang vivo a si ahcun thil pawi zet ding a si. Video file pawl cu Online ah thehdar zelzel a si nan, Malaysia ram ih Community hotu lam thusuah vekin The Chin Times website le Group ahcun kan tarlang ve lonak a si.\nPrevious Article Chin Ramkulh Biakinnpawl COVID-19 Natnak Lakih Kilhim Awknak Sii an Kap Ding\nNext Article Ex-CM Pu Lalthanhawla in COVID-19 ruangih Delhi um Chinmi Raltlanpawl bawmnak hrang Ca Thehlut


Generation Z in Tlangpar Hriamhrei keng pawl ih bomnak kan mamawh – Mino Auaw - Falam Online Media\nGeneration Z in Tlangpar Hriamhrei keng pawl ih bomnak kan mamawh – Mino Auaw\nApril 7, 2021 April 7, 2021 Ni Hnem Sung\t0 Comments\nMarch 28, Kalaymyo ih kahaw ṭum ah mipi lam in Pa/Nu ralṭha 5 kan sung. Khai ṭum ah Lairawn ih um mino ṭhenkhat cun SAC ralkap pawl do dingah tlangpar hriamhrei keng pawl ih bomnak kan ṭul tiah an au.\nApril 7, tuizing khalah SAC ralkap pawl cun mipi kilhimtu Kalaymyo Civil Army cu RPG bomb le meithal phunphun thawn an kap ciamco.\nZing khuavang hlan, zohman ralring man hlan ih an cangvaihmi a si ruangah le ralthuam thlauawtuk ruangah mipi lam cun natukin an tuar ih amalbik minung 11 an thi. Kan dung thla ai in let khat tam in mipi lam ah mithi an um. Cukhalcu hliamtuar besia zet ih siizung thleng an um hlei ah SAC ralkap pawl ih kaih tuar mino khal an tam.\nCupawlcu ralkap kut sungah an nungdam dingmaw dinglo tikhal theih a si lo. Khuadang ih thil thleng kan zoh ahcun ralkap pawl ih kaih tuar pawl cu ziangvek dinhmun an thleng thei ticu mizapi ih theihmi a si.\nCuvek dinhmun kan si ruangah mino pawl cun hriamhrei ralthuam an ṭul zia le bawmtu an ṭul zia online ah an tarlang.\nSiarbet : CNA/F bawmnak kan ṭul, In bawm ngam lo khalle an Meithal tal in hmangter hai seh – Mino Auaw\nMino pawl cun “Atu hi tlangpar hriamhrei keng ralkap pawl ih hmakhua hrang ziin sialawknak caan ṭhabik a si. Tu ṭum vekah mipi hum in cangvai lohli hai sehla an Ham a ṭha ding. Khuahlan ih an thuanthu tivek khal tu ṭum Dothlennak ih an cet cang mi hin a khuh thluh ding.”\n“Cuti cenglo a si cun GZ pawl in tlangpar hriamhrei keng pawl kan hmuh dan a dang ding. Ṭuṭum buainak hi Chinram san thuanthu ah ngan khum dingmi a siih hih thuanthu bu ih tello hmuahhmuah cu GZ in kan hmuh dan a dang dingih kan lung sungah mipi hum tumlotu Chin ralkap tiah kan Lung ah a tat caamcin ding” tiah an tarlang.\n← Kalaymyo : Inn ih um men pawl khal an him nawn lo\nZaanṭim ah Thantlang Taung Za Lat Car Gate An Bauh\nLaitlang ah raltlan pakhat Ṭek in a tla that\nMay 4, 2022 May 4, 2022 Ni Hnem Sung 0\nBike thawn pah ngah ruangah Falam Covid 19 Volunteer ke ruh kiak


VCTH | Archive | Cahram | 2\nHome » Archives by category » Cahram (Page 2)\nPalik pa maw, nauhak pawl an mawh?\nOff Duty palik pakhat cu kum 13 tluk a simi tlawngta nauhak pakhat thawn thu an el awk. Cui Latino nauhak pa cun “ka lo kap that ding tiah Palik pa cu a hro. Palik pa cun a ttang in a kai tar. Cutiih an kai aw rero lai ah nauhak, tlangval no, rual lak […]\nComments Off on Palik pa maw, nauhak pawl an mawh? / Continue reading →\nPosted on February 22, 2017 by vcth and saved under Cahram\nMyanmar rampi President U Htin Kyaw cu Falam ih Chin Miphun Ni sunglawi zetin a hmang hnu ah February 21 ah Hakha le Thantlang ah fehin Khua upa pawl thawn tonkhawmnak an nei. Cui tonkhawmnak ah Hakha khua upa pawl in thil 6 president hnen ah an dil ih Thantlang…\nComments Off on Hakha in 6, Thantlang in 10 President hnen ah thil an dil / Continue reading →\nDuhdawtnak Taktak Hmuh\nPosted on February 15, 2017 by vcth and saved under Cahram\nNITIN MANNA February 14 Tlawngkai Nihnih Duhdawtnak Taktak Hmuh “Pakhat le pakhat tlunah duhdawtnak nan neih ahcun zokhal in keimah ih dungthluntu nan si kha an lo thei ding a si” tiah a ti. – Johan 13:35 [Johan 13:1-5, 33-35] 2010 kum ah Taluk Kum Thar (Chinese New Year) cu…\nComments Off on Duhdawtnak Taktak Hmuh / Continue reading →\nThluak ttha pawl ih nuncan phun 5\nPosted on January 22, 2017 by vcth and saved under Theihkauhnak\n1. It tlai Zingzoitu pawl ih zingzoinak ah thlauk ttha pawl a tam sawn cu an it tlai an ti. 2. Mah lawng um an duh Rualpi umlo tla poi an ti lemlo, an um harlo. Mah lawng um, mahten caan hmang hi nuam an ti. 3. Rawl ei awn…\nComments Off on Thluak ttha pawl ih nuncan phun 5 / Continue reading →\nThinhennak daiter daan phun 3\nPosted on January 17, 2017 by vcth and saved under Cahram\nMinung hi kan bang aw lo vekin mi hrekkhat cu thinheng ol ngaingai an si. Thinhennak ruangah a silo ding mi thil a suahpi mi a tampi. Na thinheng tinten himi thinheng rehter daan phun 3 hi mang ringring aw. A reh vuarvi lo hman ah na thin a dai…\nComments Off on Thinhennak daiter daan phun 3 / Continue reading →\nPosted on December 27, 2016 by vcth and saved under Cahram\nNITIN MANNA December 26 Tlawngkai Nikhat Mopa Hngak “Zaanttim a si tikah, “Mopa a ra!” Tho uhla va hmuak uh,” tiah au thawng a thang. – Matt. 25:6 [Matt. 25:1-13] Pathian Ttongkam in ka thinlung in laak nasa. Ka siar rero ih a thar ringring, hminsin ding a um vingvo,…\nHmelmawi nan huat-tlai pawl\nPosted on December 26, 2016 by vcth and saved under Theihkauhnak\n“A hmel a mawi zet nan, huat a tlai” mi pawl na tong dah maw? Hih a hnuailam ih nunzia phun 5 in mi huattlai ah a lo canter thei. 1. Mah thu lawnglawng rel – Rulpi lak ah siseh, Khoikhoi khal ah siseh, mah thu lawnglawng rel, mai thil, mai…\nPosted on December 21, 2016 by vcth and saved under Theihkauhnak\nLeitlun ih Media a cakbiknak ram a simi USA ah 1983 hlan ah US media ih 90% cu company 50 lenglo in an rak kai. Nan tuisun ni ahcun US media ih 90% cu company pi 6 in an kai. Cu pawl cu “The Big Six” tiah an ko. The…\nKedil kak/khing mi ziangtin kan tuamhlawm ding\nPosted on December 21, 2016 by vcth and saved under Harhdamnak\nThla a tang, khua a hong sik in cu kut, ke khing a thok. A hleice in kedil hi a kak duh cuang. Kedil khah/khing a roh tuk ahcun a na zet ih feh, vak suk so hman a ol lo. Ziangtin kedil kak/khing ka tuamhlawm ding? Zalung sungah na…\nMipa thilri ih tuah lo dingmi 10\nPosted on December 14, 2016 by vcth and saved under Harhdamnak\nMipa thilte ih tuah lo dingmi 10, tuahlo dingmi na tuah pang a silen na san sung sir awknak a thlak thei. Khiak lo ding – Na thilte a tho tikah na khiak lo ding. A thomi reh seh tiin na khiak ruangah thahri feh sual a cang thei. Thawi,…


Falam : GTI Phunsang Tlawng sak nak ding Hmunhma an hal | Falam Online Media\nFalam : GTI Phunsang Tlawng sak nak ding Hmunhma an hal\nChief Minister Salai Lian Luai le Chinram cozah ṭuanvonei ṭhenkhat cun January 3 zarhpi zing ah Falam, Zalai veng ih Government Technological Institute (GTI) tlawngpi sak nak ding hmunhma halnak an nei.\nHih hmun ah phun 8 ong pawl kaai theihmi GTH tlawng rak sak dingin tumtah a si na`n, cuih tlawng cu Thantlang ah sak a rak si ruangah phun 10 ong pawl ih kaai dingmi GTI tlawng sawn an sak tummi a si.\nHmunhma halnak ah Chin ramkulh cozah tuanvonei Pu Soe Htet, Pu Pau Lun Min Thang le Pu Lal Tin Mang te pawl in an telpi ih Hakha GTI tlawng sayakyi Dr.Tluang Za Thang in tlawnginn sak tum dan pawl simfiangnak a nei hnu ah CM Salai Lian Luai in ṭulsammi le tuah ṭul mi tete simnak a nei vivo.\nHih phunsang tlawnginn cu 2020-2021 cozah budget ah tumtah telcihmi a si ih cazirnak innpi 162`x 38` sau, kau dot hnih innpi cu Aroma Rose company siseh, a kulh nak pi 4000 sau hruang cu Cherry Par company in siseh ṭuanvo an la ding a si.\nGTI tlawnginnpi cu cozah kumpi budget zir in cazirnak, hnaṭuannak, hnaṭuan pawl umnak, tidai, meisa, Lamziin tvk pawl tawlreltum a si ih 2023-2024 budget kumpi ah on ding beisei a si thu Hakha GTI tlawng sayakyi Dr.Tluang Za Thang in a sim.\n← India : Emergency hrang ah Covid 19 Vaccine phunhnih hmansian a si zo\nTawkua Ṭial ih zir in a Totu theithiam thei Smart Toilet an tuah →\nInsein Thawnginn in David Lah a Luat zo\nMindat boruak sosang, SAC ralkap hmai an nor vivo ih khuasung an neih thlang


Chinland Khuiah-1 - Chinland Today Media\nSeptember 14, 2012 5:48 am·1 comment\nCHINLAND KHUIAH – 1\nRihli group mail ta lak mi a si\nRampi Education Ministry thusuak hmaisabik cu Chin State Tlawng Primary schools ah, phun hnih tiang Laizo (Falam) le Kamhau (Tedim) zirh a si ding ti a si. Rei hlanah Chin State cozah ihsin Khumi, Laiholh le Cho khal zirh siseh tiin thu an thunluh ruangah zirh ding mi cu pahnih (2) lawng si loin panga (5) ah a cang.\nHitin tawng panga (5) lai zir kan duhnak san cu zirh mi lakah kanmai peng le kanmai hrin tawng a tel ve lo kan phan cio ruangah a si. Kan peng le kan hrin tawng a si lo khalle Chin pumkhatnak a si phah ding ahcun peng dang le hrin dang tawng khal common/official ah cang ko seh ti theitu kan mal tuk lai. Kan um lo tluk a si. Hihi Chin pawlih common/official language neih in khamtu natnak hrik a si.\nChin in common or official language kan neih a tul tuk tiin College ah siseh hmun kipah kan au rero. Asinan Chin state cozah lamah siseh, pengtin thuneitu lam ah siseh,_ Chin hrangah tawng/ca pakhat lawng zirh siseh, culawngah Chin in common/official language kan nei lanta thei ding titu an um lo. Mangbangza a si.\nRampi uktu lam cun, Chin mipi lamin kan dil rero ahcun, peng tin kan lungawinak ruat in tawng panga (5) si lo sawmnga (50) tiang khal zirter an pawi ti lem lo ding. Curuangah a thupi bik cu kanmah Chin lala in (Chin State cozah lam khalin) tawng pakhat lawng zir dingin khawruahnak le tan laknak neih ding hi a si. Tui kan fehdan cu kan san cem hnu kan fate san tiang in rem that le tuah that theih nawn lo fehdan a si.\nTunaite ah President sawmnak in a hnen kan feh. A cabinet ministers hrekkhat thawn thunuam reltlangnak kan nei. Dep. Education minister pakhat hnenah “Chin hrangah Chinca panga (5) zirh ding ti cu a tam deuh lo maw,” tin ka sut. Anih cun, “panga sim hlah, tunai te ah Chin state minister pakhat in (a hmin ka ngan duh lo) a dang pahnih zirh bet a tha ding,” a ti tiin i sim. Ka mangbang rori. Cui Chin minister duhdan vek a sile Chinca panga si loin pasarih (7) lai zir a si ding.\nA liamcia mi canah Chin cu kan zaten mipum millions kan si ko nan tawng pakhat common or official in hman mi kan neih lo ruangah hnampi pakhat ah ret kan si lo. San a thlengaw zo. 21st Century kan thleng thlang. Kanmah bulpak duh zet mi (tawng etc.) tanta ngam tiangin Chin pumpi pumkhatnak lamzin kan zawh thiam a cu tuk thlang. Kan san liam hnu kan fate san tiangin remthat le tuahthat theih nawn lo “rosia” kan tanta lo a thupi. Tuvek kan si vivo le Chinpawl cu hnamdang zo hmanih thendarh rero tul loin kanmahte kan thendarh aw rero, tinak a si.\nDr. R. Ni Khuai\non September 15, 2012 at 5:17 pm\nHitin na rel dan vek sile cu kan “LAITTONG” common language cu nei thei ding cu zum um lem nawn lo.nati vek in zohman in mah ttong tanta ngam tu kan um lo cu si bik ko, san thuanthu zoh fiang sal in tiselah teh?common language pasahrih cu um dah kel lo..


Rundam Cia Mi - Chinland Today Media\nAugust 31, 2010 3:15 am·0 comments\nSikhalsehla Pathian ih in zaangfahnak cu a tlamtling ngaingai ih… kan sualnak sungah thlaraulam in mithi cia kan si ko nain Khrih thawn nunnak ah in thoter saal zo. Pathian ih zaangfahnak thawngin rundam mi nan si. – Efesa 4:4-5\n– Saam 132-134\n– 1 Korin. 11:17-34\nLauren cu ttihphang phah cingte in tiva parih mi pakhat te tomi lawng parah a to. Cuttheh le lawng dang pawl le lamhmuhtu pawl thawn an feh.\nLauren in a hmai ih titlaser a hmuh cun a lau sinsin. Hmakhatte ah a tonak lawngte cun titlaser a pah tikah a lawng cu a let. Cuvek a ton asile ziangti’n tuah ding timi thu an zirh cia zo. Asinan atak ih a cang ngaingai tikah a taal suahnak ding fung pawk dingmi a hlo. A thaw hman a thaw thei nawn lo ti a thei aw thlang. Caan rei lote ah Bawipai’ hnenih thleng dingah a ruat aw. Cu ttheh ah amah ruunsuaktu ding mi pawl an ra thleng. Lauren cu a taksa thihnak ding ihsin ruunsuaktu a neih tikah a lung a awituk.\nRuunsuahnak thupi sawn kan hrangah tuah sak kan si, thlarau thihnak ihsin in ruun suak dingah Jesuh Khrih a ra. Sualnak sungih kan pillai ah, Pathian in a Fapa Jesuh Khrih thihnak le a thawh saalnak ihsin in ruun (Rom 5:8; Efesa 2:5). Zaangfahnak le duhdawtnak tumpi a neih ruangah kan hrangah a tuahmi a si (Efesa 2:4).\nLungawinak ruangah ruunsuah ding a ttulzettu hnenah Rundamtu ih thusim in midang kan bawm thei ding. – Anne Cetas\nA hlo dingmi ruun aw, thi dingmi bawm aw,\nSualnak le thlaan thim sungin ruunsuak aw;\nA palh mi kha hram aw, a bah mi tung aw,\nJesuh rundamnak thu khi va sim aw. – Crossby\nTlen cia zo mi cu midang runsuaktu dingah raalring te’n um seh.


Mipi Mawh Hnakin Hruaitu Pawl Mawh A Tam Deuh! - Chinland Today Media\nOctober 3, 2012 6:21 am·1 comment\nFalam tlangtluan mi pawl tlukih hruaitu nei tha Chinmi lakah kan um lo ding. Kan hruaitu le upa rinsanmi pawl cun kan hlan ah thil tamzet an rak hmuhsuak, an rak tuahsuak zo. Tui, santhar cin ihsin kan hruaitu pawl ih sambaunak pholang le kepheh daan kan thiam ciamco.\nCuruangah mipi sawn hin hruaitu thapek le zawnlungzet in an dung thlun kan thiam lo maw, kan hruaitu pawl sawn riangri in lamzin dikah in hruai thei ngaingai lo sawn timi cu ruahtlak tuk mi a si.\nHruaitu cun a hruai dingmi pawl a thei dingih a hruai daan ding khal a thei hrimhrim ding lawng siloin a hruai thei tengteng ding khal a si. Cucu, hruaitu ih mawhphurh a si. Siarcawklo leadership cabu kan siarih training hngilhcawk lo khawp in kan kai zo nan hruaitu le mipi sidaan ding kan palh ringring.\nMipi hin hruaitu pawl kepheh kan thiam, thulungnun nei in hruaitupawl dung kan thlun niahno duh lo si sawn loin hruaitupawl in in hruaisual ih rintlakloin an cangvaih theu sawn ruangah a si. Cun, hruaitu pakhat mipi auaw le sawiselnak ruangih hnatuan cawlhsan hruaitu cu sihte hman a hruai thei ding lo.\nMipi hin kan hruaitupawl thatzetzet khal kan sawisel theu, himi zawn ahcun mipipawl anmawhzet ding. Baibal sung Moses san ihsi thil rak um zo mi a si. Asinan, kan Chin mi (Laimi) tlukih hruaitu ngol hmang le khermei ka hmu dah lo. Kan hruaitupawl hi hruaitu tha le raltha kan ti thei ngaingai ding maw?\nAhleice in mipi auaw ngai thupi tuk hruaitu! A tumtahmi pawl hman hlensuakpi ngam nawn lo khawp ih sawiselnak ngaithupi hruaitu. Cumi rualrual mipi in kan lungkhoh nun kan thleng dingih zawnlung nun neih kan zuam a tul. Hruaitupawl khal in mihruai theinak thiamnak le thiltitheinak an nei hrimhrim ding a si.\non October 14, 2012 at 4:27 pm\nSi ro ri mipi pawl kantlaksamnak zawn tla tampi a um ko ding…Kei kasim duh mi cu Hruaitu pawl hi maihzawn lawng ruat lo in mi pi ttul nak ngaingai zohthiam ih kanhrang thatnak ngaingai ruatsaktu le pum a pe aw tu hruaitutha tu ah kan ttul…


Diriamzet in Um aw - Chinland Today Media\nMarch 31, 2012 1:05 am·0 comments\nPuai tuah ni ni netabik le ni sunglawibik ni ah Jesuh cu a dingih aw ringzet in, “Zokhal ti a haal mi cu ka hnenah ra sehla ra in seh!” a ti.\n– Johan 7:37\nBible Siar Ding: Johan 7:37-8:12\nMi tamsawn in tidai thawn baptism conak cu atu le tu kan hmu ih a sullam khal kan thei cio. Asinan Pathian ih in duhsakbikmi cu Thlarau Thianghlim thawn baptism hi a si ti ka lo theihter duh nasa. Bawipa in Thlarau Thianghlim ih tleunak le phuanlang awknak huham cahnak sungih na hnimpil (immersed) awk ding le cuti’n Thlarau Thianghlim Pathian ih huham in na nunnak pumhlum a lo ciah thluh ih Pathian huham ih umpinak sungih na tlanlen lai hlan lo hnimpil aw ding a lo duhsak a si.\nPuanthlaam Puai (Feast of Tebernacles) ni ih mipi pawl cu Jesuh in a hmuh tikah raalringzet le ciamciam te’n a zoh ih an khuaruahnak le an thinlung sungmuril ih an tumtahmi pawl a thei thluh.\nJesuh cu Thlarau Thianghlim thawn a khat! Amah cu duh a nungzet, ziangahtile Pathian ih vanlam nunnak a nunnak sungih a luang ruangah a si. Thil umtu daan ziangti’n a zoh hliah ih fimkhurzet in ziangti’n a cangvai ti zoh hnik aw. Jerusalem ah puai tuahnak hmun ih teltu pawl cu thin diriamnak taktak nei loin innlam ah an tlungkir saal timi a thei. Bawipa cu zohman diriam lonak hmun ah a diriam thei ve lo.\nBible sung khuitawk hman ah tirawl ei ding nei lo, taklawng in, thinharnak in khat, khawsia ih luhhnawh, buainak ihkhat, le tisami sinak hlirin na khat ding ti nganmi a um lo. Hih puai hmun ih a ratu pawl cu an rat hlan hnak hmanin thin diriam lonak in an khat sinsin. Jesuh in cumi dinhmun a theih ruangah hiti’n a ti, ““Zokhal ti a haal mi cu ka hnenah ra sehla ra in seh!” a ti (John 7:37). Thukam Hlun sung khal ah Bawipa in, “Ra uh, ti a haalmi hmuahhmuah ra uh, hinah tidai a um” a ti (Isaiah 55:1).\nMaw duhdawtmi, Bawipa hnenah ra pan zaang aw. Amah in na nunnak ih tihaal riamter theinak huham a nei a si. Zumnak thawn A hnenah rak pan thlang aw. Na thlarau thinlung taksa nunnak tlamtling thawn a lo thuam ding.\nPathian ih kutcak cu zaangfahnak in a khat. Kaphnih har naam vek a simi A Ttongkam cun ziangtinkim a tthenfiang thei. Nunter theitu Thlarau Thianghlim in a thihter duhmi a thihter dingih cuti’n A thosaal nunnak huham in na nunnak a lo thlengh sak ding.\nJesuh Khrih ih thihnak in Khrih ih nunnak a run keng.


UN Secretary-general Ban Ki Moon Kawlram Ah Feh Leh Ding - Chinland Today Media\nUN Secretary-general Ban Ki Moon Kawlram Ah Feh Leh Ding\nJanuary 27, 2012 6:04 am·0 comments\nIrrawaddy | January 27\nUnited Nations (UN) secretary-general Ban Ki Moon cun a advisor Vijay K. Nambiar thawn Kawlram ah a reihlan ih a feh ding thu January 25, tlawngkaini thum ah a rel.\n“ Kawlram hruaitu pawl thawn ramthu le pursumleilawnnak thu relkhawm dingin a rei hlanah Kawlram ah ka feh ding. Ka advisor Vijay Namniar khal fulltime rori in a bik ih UN hrang Kawlram le UN lak ih palai si ding ah ka ruat cih ding.” tiah a rel.\nBan cun Kawlram in democracy lam hawi ih a remthatawknak ah UN khal in tampi tangkainak an neih thu a rel tel. “ President U Thei Sein ih hohami Kawlram cowzah in ramthukhel ruangih thawngla pawl a suah thu ah le remthatnak a fehpi vivo mi parah ka lungawi in thazang khal ka ngah.” tiah a rel bet.\nBan Ki Moon hi Kawlram ah veihnih a feh zo ih tu’itum a feh leh asi ahcun Kawlram mipi hrangah lungawium zet a si ding ih Kawlram in democracy lam hawi ih remthatawknak a fehpi mi khal tampi hmasawnnak a um thei vivo phah ding a si.\nUN Chief Le Pope Francis Tongaw Ding\nSaudi Arabia in UN ah Dollar Million 100 A Pee\nKawlram In Aung San Suu Kyi Suah!


Hlawknak Thlirtu Minung Thinlung - Chinland Today Media\nNovember 28, 2016 5:54 am·0 comments\nHmun dang ih khual a tlawng mi pacang pakhat cu an khua ih a ra tlun sal tikah a inn a rak kang rero ti a hmu. A inn cu an khawpi sungih inn mawi bik pakhat a si. A inn cu an khawpi sungih a duh bik mi inn khal a si. Mi tampi in a man ih let hnih in lei an dil ttheu. Asinan ziangvek man tam ih lei khal a rak siang lo. Asinan tu ahcun a inn cu amai’ mit hmuh rori ah a kang rero thlang. Minung thawng tampi an ra suak khawm nan, meisa a hliau tuk zo ruangah zianghman tuah theih a si nawn lo. Curuangah a riah a se zet.\nCumi lai ah a fapa pakhat a ra tlan ih, a hna kiang ah dimte’n, “Na thinhar hlah, Papa. Mizansun ahkhan man khung zet in ka rak zuar ngah zo. In zilhnak a tthat tuk ruangah lo hngak thei lo in ka rak zuar mai. In ngaithiam aw,” tiah a ra sim.\nCutikah pacang cun, “Pathian a va ttha em! Kan ta a si nawn ual lo,” a ti ih a thin a hahdam sualso. Cuti’n midang thawng tampi vek thotho in inn kang cu daite’n a zoh thei thlang.\nRei lo te ah a fapa pahnihnak a ra tlan ih a pai’ hnenah, “Ziangtin si thlang? Kan inn a kang rero ih, ziangah na zoh cuahco men?” tiah a ra sut. Cutikah a pa cun, “Na thei lo maw? Na u in a rak zuar so si lawm,” tiah a sim.\nA fapa pahnihnak cun, “Man tawdap (advance amount) lawng si lawm kan lak lai. A zate’n in pe thluh hrih lo. Tu ahcun in lei duh nawn ka zum nawn lo,” a ti sal.\nA hul zo mi a pai’ biang ahcun mitthli an rung luang sal ih a thin tur a cak zutzo lala.\nCumi lai ah a fapa pathumnak a ra tlan ih, “Kan inn leitu pa kha a ttongkam ih dinghngettu pacang a si. Tu ciah hi amai hnen ihsin ka ra. Anih cun ‘Inn a kang khalle, kang lo khalle, ka ta a si zo. Ka lo tiamkam cia mi inn man cu ka lo pe thotho ding. Inn a kang ding ti cu nannih in siseh, kei in siseh, kan theih cia mi a si lo’ a ti,” tiah a ra sim hai.\nCu thluh cun an pafaza in an ding ih thinharnak um riai lo in inn kang cu an thlir ve.\nMi tam sawn cu inn neitu vek kan si ih, mi malte cun inn leitui’ lungput an nei ve thung.\nLungawinak Langter A Thupi\nMinute Nga Te’n


Tangphawlawng - Chinland Today Media\nMay 12, 2010 1:09 am·0 comments\nPathian laksawng dangdang kengtu ttha nan si bangtuk in A hnen ihsin nan ngahmi laksawng cu midang tthatnak hrangah hmang fingfing uh. – 1 Peter 4:10\n– 2 Siangpahrang 15-16\n– Johan 3:1-18\nJamaica ah a lang te’n Pathian hnattuan dingih a va tlawngtu tleirawl pawlkom (group) pakhat cu Ultimate Frishbee timi leknak thawn nuamzet in an lek rero. Asinan an kiangih tikap thawn hlatuk lo naituk lo ah lawng pakhat a let kha anmah lakih pakhat in a hmuh tikah an leh cawl in an va bawm.\nAn va thlen tikah cuih lawng cu a dik zawngin letter saal dingah lawnglam thiamtu pawl in an zuam rero kha an hmu. Cumi cu an bom theimi a si ih mino thazaang thawn hmunkhat tein cuih lawng cu a dik zawngin an let thei saal.\nCaribbean tipi sungah cuih ni ih thilcangmi in kawhhran sung khal ah cutivek cang theimi a si zia raalrinnak i pek. Hnattuan thiam Pastor le Bible thiam saya hruaitu pawl in anmah lawngin hna an ttuan thei lo. Layman pawl ih an bom hlan lo an buaipi rero dingmi hnattuan pawl a um.\nKawhhran sungah sungtel hrekkhat pawl cu ttuanvo pek loin hngilhsan an si thu Tirhthlah bung 6 sungah kan hmu. Dungthluntu pawl in anmah lawng cun ziang hmuahhmuah an tuah cawk lo ti an thei fiang. Layman pasarih in an hnattuan an bom tik lawngah kawhhran hnattuan cu a hlawhtling thei a si.\nNa umnak kawhhran tthangso dingin le hmainor thei dingin na Pastor le hruaitu pawl ih hnattuan ziangti’n na bawm thei ve ding? – Dave Branon\nBawipa, a phunphun in i bawm hram aw,\nRinsan tlakmi thinlung neitu si dingin;\nNa kawhhran duhdawt ih rian dingah i zirh aw,\nKa ttuan dingmi ttuanvo zate ttuan thei dingin. – Fitzhugh\nA burih hnattuan tlangnak in thabangnak a deemter ih\ntthathnemnak le hlawhtlinnak a suahter.


Maubin Khua Ih NLD Sungṭuan Ṭhenkhat Cu Ralhrang Pawl Thawn Hna An Ṭuantlang >>> – Meifar\nMaubin Khua Ih NLD Sungṭuan Ṭhenkhat Cu Ralhrang Pawl Thawn Hna An Ṭuantlang >>>\nAyeyarwady ramkulh, Maubin khua, ahmat (1) vengsung ih NLD party sungṭuan ṭhenkhat cu ralhrang pawl thawn hna an ṭuantlang ih dalan an ṭuan tin vengsung mipi pawlin media hnenah an sim thei. Zan ah ralhrang pawl thawn khuasung ah an vaktawi ih an duty, motor le bike mawng pawl cu thusutnak an rak tuah ṭheu.\nTualsung mi pakhat in, “Ahmat (1) vengsung hohatu pawl an si, tu’ahcun ralhrang pawl thawn hna an ṭuantlang ih mipi hnenah harsatnak an pe. Mizan khalah zan nazi 1:00 hrawngah ralhrang pawlin an inn ah an va thlah lai kan hmu” a ti.\nMaubin ramsung ih NLD Hluttaw hlun, NLD party sungṭuan ṭhenkhat le an khua lal fapa cu ralkap le palik pawl thawn hna an ṭuantlang ṭheu. Maubin khuami in, “Ahlan ahcun NLD party aiawh in khuasung ah ṭuanvo an nei, tu’ahcun ralhrang pawl thawn an komaw.\nKan khua lal fapa khal a telve, lamzin ah an duty ih bike mawng pawl cu an rak kai. Zan tlai hnuah ralhrang pawlin an inn ah an va thlah ṭheu” a ti. Maubin ramsung ah ralhrang pawl hi an sual zet ih ralkap uknak dodaltu pawl cu an kai ṭheu, curuangah ramkhel mi tam sawn cu sahimnak hawlin hmun dangdang ah an tlan ih tuini tiang an tlung ngam hrih lo.


Chin Pawlpi USA In Thantlang Innkang Bawmnak Ah $16,920 An Hlan – Meifar\nChin Pawlpi USA In Thantlang Innkang Bawmnak Ah $16,920 An Hlan\nDecember 29, 2021 admin Leitlun 0\nChin Community USA in Thantlang innkang bawmnak hrangah tin sumpai an hawl ih $16,920 zat an ngah. December 28, 2021 ah Global Thantlang Relief Organization hnenah an hlan ih GTRO khalin lungawithu simnak an nei.\nChin Community, USA Inc. in, “Thantlang Innkaang Bawmnak sumpai thawhtu hnen lungawi thusimnak. Kawlram ralkap in Thantlang khua Inn 100 hnak ih tam an urkang sak ruangah minung ziang mawzat ramdang thawi ramri ah an tlan ih minung ziang mawzat cu hrambulak ah beunak hawl in an vakvai rero.\nHitivek ih harsa mangbang pawl bawm dingah Chin Community USA khal in ṭuanvo a nei ih bawmnak sumpai hawl a si. Facebook sumpai hawlnak le a dangdang ihsin sumpai $16920 (dollar thawng hleiruk zakua leh kul) ngah a si. Himi sumpai ngahmi hmuahmuah cu Global Thantlang Relief Organization hnenah hlan a si.\nDecember 28, 2021, ah Chin Community USA ih Women Secretary Mai Sui Siang in Global Thantlang Relief Organization ih CEO ṭuanvo kaitu Ni Cung Lian hnenah check thawn hlan fel a si.\nThantlang Innkaang hrangih sumpai rak thawhtu Kohhran pawl hnenah siseh, pawlkom dangdang hnenah siseh, pumpak mimal hnenah siseh Chin Pawlpi USA in lungawi thu kan sim. Lairam le Kawlram pumpuluk sungah remdaihnak um thei dingin zumtu zate’n thlaza cam tlang cio uhsi” tin an tarlang.\nZihmui A Ṭul Ve Lo! A Taksa Hi A Hmuicia Ih A Rimthaw Tuk\nMonywa Ah Ralbawi Nupi An Kap That


August 23, 2009 12:04 am·0 comments\nIsreal Leh Argentina In Pawm Lo\nMizan sunih Iran President, Mahmoud Ahmadinejad in Cabinet Minister 21 a retmi sungih sin Defence Minister ih a retmi Ahmad Vahidi cu Interpol in thilsual tuahtu ih a tel ruangah kaihding mi cazin sungih a ret laimi a si tiah a sim.\nAhmad Vahidi hi kum 1994 ih Argentina ramih Juda mi 85 thihnak thu ah mawh phurtu ih tel a si tiah Interpol cun a tarlangih Ahmad Vahidi hi kaih dingin kum 2007 ah khan ram 187 hnenah theihter nak thu pek a sizo. Cu ruangah tui ?um ih Iran President Mahmoud Ahmadinejad in Defence Minister ih a retcu Isreal leh Argentina cun an pawmlo thu an simih Isreal Foreign Ministry, thupuangtu Andy David cun hihi IranPresident, Mahmoud Ahmadinejad ih thilti dan rintlaklo zia leh diklozia langtertu a si a ti.\nSouth Korea Leh North Korea Be Aw\nTuisunah South Korea ram hruaitu Upa leh North Korea ram Upa pawlcu South Korea ram khawpi Seoul ah an be aw ih a liamcia kum 2 hnulam ih ram 2 hruaitu Upa an biakawk nak hmaisa bik a si.\nNorth Korea ram Upa minung 6 cun mizan sunah South Korea ram President hlun Kim Dae Jung ih ruang Seoul khawpi ih South Korea National Assembly ih an ret micu va hmu in zahnak pangpar an va hlanih thlahnak tikcu can khal an va hmanpi.\nNorth KOrea ram Upa 6 pawlhi South Korea President hlun Kim Dae Jung ih ruang thlah dingih vafeh an si nan , Tuisun ah South Korea ram hruaitu Upa pawlthawn tongaw in ram 2 karlak ih rualrem awknak lamzin hawldan ding thu an relpi a si.\nHi ram 2 Upa pawl komawk nakah hin North KOrea ram hotu Kim Jong iL sangtu bik mi pawimawh zet Kim yang-gon in a kai hruai ih, Seoul Unification Minister, Hyun In- Taek an kawmnak ah North Korea ram Upa Kim Yang-gon cun ram 2 cu rualrem zette ih um tlang a cutzo thu leh South Korea an thlenih mipi vangtlang pawlhmuh ih ngaih awlo vekih um a theih nawnlo thu khal a sim.\nRussia Ram Tilian\nMizansunih Russia ram Electric Power tuahnak hmunpi pakhat sayano Shushenskoe Hydroelectric Power Plant cu tilian in a ciim thluh ruangah a hna?uan minung 75 an thizo ih midang 49 cu an dinhmun leh an thuhla zianghman theih nak umlo in an hlolai ih, tui a hlolai mi pawlkhal nungdam ih hmuhsuak sal an zum nawnlo thu Russia Prime Minister, Vladmir Putin cun a simih, Mithi sungte pawlhi US dolllar 31,000 ciar ih zaangna dawmnak pe dingin a tiamkamcih. Himi Electric Power tuahnak hmunpi tidai in a ciim laiah a hna?uan minung 450 hrawng an umih midang cu himten an runsuak thei a si.\nObama In Lungawi Pi\nTihni sun ih Afghanistan ram President hrilawk nak tluangtei an tuah thei ruangah US President, Obama cun a lungawi pi thu a simih, Afghanistan ramin ?hanso nak lamzin karbak pakhat an kai a si a ti.Obama cun hrilawk thluhhnu khalah misual pawlcun buainak tuah an tum vivo dingih cu ruangah US khalin Afghanistan ram sungih thil ti dingmi ruahman nak a neih ciami pawlcu hrilawk hnu khalah a fehpi vivo ding a si a ti.\nAfghanistan ramih US palai Richard Holbrooke khalin hrilawk nakih cuh awtu bik Hamid Karzai leh Abdullah Abdullah tei pahnih cu Result puan tikhalah buainak sosang suaklo dingih kilhim dingin leh an mipi pawlkhal result pawlthiam cio dingih fawrhfial dingin a cah veve hai.\nHimi laiah an hrilawk nakih Election Observer pawlcun hrilawk nakah thil diklo tampi a um tiah an simih, vote thlatu ding mipi lakah casiar leh ngan theimlo tampi an umih cui pawlcu Party dangdnag pawlin an duhmi vote petheilo in an bumbuai tiah an sim.\nHrilawk nak fel leh tluangtei tuahthei nakdingih tawlreltu dingih pawl an dinmi Free and Fair Election Foundation pawlkhalin vote thlaknak hmunih sin hrilawk nak buaipi tu ziangmaw zat khal dawisuak an si ih, cui hlei ah naunak kum kimlo ziangmaw zat khal vote thlakter an si tiah an sim.\nUS Ralkap Pawlin Missile In An Kap\nTuizingah US ralkap pawlin an raldo nak Vanzam Pilot umlo Drone ihsin Missile in Pakistan leh Afghanistan ramri Pakistan ramsungih North Waziristan bial Dande Darpa Khel khua ih Taliban pawlih umnak hmun an kapih minung 9 an thi. Himi khua hi Taliban hotu Jalaluddin Haqqani ih umnak hmun ih ruah a si. Mipi tamzetin an sawisel zet mi leh Civil mipi tamzet nunnak latu, hi US raldo nak Vanzam Pilot umlo Drone hin nikum August thla hrawngih sin Pakistan leh Afghanistan ramti tluan pawlhi voi tamzet Missile in a kapzo ih, tui tiang khalah a kap rero lai a si.\nHi Vanzam hi a mawngtu Pilot an umlo ruangah a phurhmi Bomb hin misual leh suallo a thliardang thiam cuanglo ih cu ruangah mi tampi in himi Vanzam hmang nawnlo dingih an duhthu an sim. Tuihlan ihsin Pakistan Cozah thu neitu pawlcun an ramsung ih US ralkap pawlin Missile an kahlut ringring cu an rak sawisel zet ?heu ih, Asi nan US ralkap pawlcun kanral cu khuitawk hmun khalah kandawi vivo a ?ul a si tiin an kaplut ringring thotho,.nikum August thla hrawngih sin US ralkap pawlhi Drone Vanzam hin ?um 200 hrawng an kapih Missile Bomb 800 lenglo an kaplut ih minung thawng ziangmawzat an thizo hi mithi pawllak ah a tamsawncu Civil mi an si.\nUS Leh North Korea Biak Awk BeiSei\nUN ih US Ambassador hlun Bill Richardson cun US leh North Korea karlak ih biakawk an neih thei cingding a zum thu a sim. Hi thuhi Bill Richardson cun North Korea ram Upa 2 thawi an tawnawk hnu ih a sim mi a siih, North Korea ram Upa 2 khalin US thawi biakawk nak an neih thei ding an zumthu an simve.\nUS President hlun Bill Clinton ih kandung naite ih North Korea ram a tlawn hnu ihsin North Korea ram Upa pawlhin lamzin ?ha hawlih biakawk biakawk nak neih an duh ih ruah a si. Bill Richardson cun Nuclear ralthuam thu ih ram dangdang pawlthawi biakawk nakah cun North Korea cu a tel duhlo dingih a si nan US thawi ram 2 biakawk nakdingah cun lamzin ?ha hawl a duh a si a ti.\nObama Ih Nupi 40 Nak Ah Tel Ve\nForbes Magazine in a tarlang nakah US President, Barack Obama ih nupi Michelle Obama cu leitlun nunau thilti thei leh ropi 40 nakah a telban ve tiah a tarlang. Leitlun nunau thilti thei leh ropi hrilnak ah Geman Chancellor, Angela Merkel cun a voi 4 naktiang dinhmun sangbik a colai ih, leitlunah hin nunau roipi nakleh thu neihnak hi a ?hangcak vivo a si tiah Forbes Magazine cun a tarlang.\nForbes Magizine co- Editor, Chana Schoenberger cun nunau thilti thei leh ropi kum 6 sungih an hrilzo mi hnu ah nuanu pawlhi an ?hangcak vivo ih leitlun huapih Company tum thu neihnak pawlcu nunau 27 kusungah a um laiih, cumi ih hleiah ramhruaitu lubik dinhmun ah nunau 10 an um a si a ti, leitlun nunau ropi leh thilti thei 100 hrilmi sungah UK rammi 4 an telih cumi lakah pakhat cu an ram siangpahrang nu a siih a nih hi leitlun nunau ropi leh thilti thei 42 nakih hril mi a si.\nTuizingah Iraq khawpi Bagdad ih rawlhmeh zuarnak bazar ah bomb a puakih minung 2 an thiih midang 20 lenglo in hriamhma an tuar. Tih nisun khalah Iraq ah Bomb a puakih minung 95 an thizo. tulai hrawng Iraq ramsungah Tapung misual pawlin buainak an tuahsal ciamco ih Cozah lamin kilhim naklam khal khohzetin a tuahih, tuizing ih bomb puakhal hi ralkap leh Palik pawlih an zoh tum mi a si ruangah an tumtah vekih an ti man hlanah an tipuak mi a siih cu ruangah mithi an tamlo nak a si.\nIran Ram Cabinet Minister\nIran ram hrilawk nakih an ram mipi leh ramdang hruaitu pawlkhalin an sawisel zet cingih President ih an retmi Mahmoud Ahmedinejad cun mizan sunah a Cabinet Minister ding minung 21 cu a ruatih himi sungah minung 3 cu nunau an si, Hi Cabinet Minister nunau 3 hin Health, Social Welfare, leh Education Dept pawl an kaiding. President, Mahmoud Ahedinejad ih retmi Cabinet Minister pawlhi an ram thureltu Inn sang in a pawmpi leh pawmpilo ding thu tuithla cem zawngah an relsak dingih, mi tampi cun an ram rorel nak leh Opposition pawlcun President,Mahmoud Ahmedinejad ih retmi Cabinet Minister pawl duhlo ruangah lamzin an zawh sal an zumthu an sim.\nAfghanistan President Hril Nak\nAfghanistan ram President hrilnak vote cu mizan sunah an ram mipi in an thla ih President tuanlai tun Hamid Karzai khalin President hi a cuhsal. Hi an hrilawk nak hi Taliban pawlcun tibuai an tum ringring nan kilhim nak ?hazet hnuaiah minung Million zaingmaw zatin vote an thla a si. Afghanistanramah hin vote nei minun g million 17 hrawng an um ih, President, Hamid Karzai khalin an mai umnak Inn kiang Boys High School ah vote a thla ve ih Hamid Karzai cun an ram mipi cu an vote hmangin an ram dinhmun leh hmailam an fehnak ding lamzin tuah ?ha dingin mipi a sawm.\nAfghanistan ramhi kum 2001 September 11 ih Al-Qaida pawlin US New York ih World Trade Centre an siatsuah hnu ih Al-Qaida Tapung pawl rak hum tu Taliban Cozah pawl cu US,NATO ralkap pawlin an kapih Taliban Cozah an tlak ihsin tui ?um hi President an hril a voi 2 nak a siih cumi ih sin tui an President, Hamid Karzai hi a lal ringring lai a si,\nTui ?um Afghanistan ram President hrilawk nakah candidate minung 36 an umih Taliban pawlin tibuai an tum ringring ruangah Security ralkap 3,00,000 hrawng an retih an khawpi Kabul tlun ihsin thil umdan zoh dingah Helicopter zuanterih helkual ter rero a si.Hi an hrilawk nakah hin thil umdan zoh fiangtu ramdang mi leh thuthangca latu pawl minung 2,50,000 hrawngin an um cilh ih Taliban Tapung pawlleh ralkap pawlkhal hmun 5 laiah an kapaw nan Vote thlaknak hmun ah cun buainak sosang a umlo ih hi an kah awknak hmunah Tapung ruang 2 sar a siih, a si nan ralkap pawih kahthat mi maw an bomb paimi ih puah aw that an si ti theih fiang nak a umlo tiah Palik bawipa cun a sim.\nAn hrilawk nak vote hi tuisun ah siar lai rero a siih, President, Hamid Karzai leh a mah cuhtu bik a khintu bikih ruah mi Abdullah Abdullah cu cakding veve ah an ruataw laiih, Result hi tuizan lamah Election Cimmission in a puang dingah zum a si. Relzo vakin hi an hrilawk nakhi Taliban tapung pawlcun siatsuah leh tibuai an tum ringring ih hmun ziangmaw zatah kah awknak cu a umnan vote thlaknak hmun cu an kilhim theiih, US, UN. leh NATO pawlkhalin lungawi thu an sim.\nPresident, Hamid Karzai hrangih Campaign hotu bik Dee Mohammed cun vote siarzo mipawl dinhmun zoh ihsin President, Hamid Karzai cu a tlingsalzo tlukih ruah a si tiah a simih, Himi laiah Abdullah Abdullah ih thupuangtu Fazl Sangcharaki cun vote 63% cu an cozo thu a sim veih Hamid Karzai cu Vote 31% hrawnglawng a hmuban fangih vote result theih fiangcu a si hrihlo nan thaisun ah cun Afghanistan ram President ah Abdullah Abdullah cu puan a si thlang ding tiah a sim. Afghanistan Election Commision hotu Zekria Barakzia cun vote siar thluh a si zonan result cu hmaikar lam mah puan a si ding tiah a simve thung.\nIran President Thu Sim Mi Ngai Paih Lo\nIran President Labanon A Tlawng


2011 Chin Milarbik 5 Pawl\nOctober 21, 2012 7:36 am·6 comments\nChinland Today cun 2011 sungih milarbik 5 pawl a hril suak. Ramkhelhnak (politician), sakhuanak, Pathian thangṭhatnak hlasak, leitlun duhdawtnak (love song) hlasak tiin ṭhen an si.\nAn hlawhtlinnak le an cangvaihnak pawl zoh tikah Chin mipi hrangah thuanthu in ngan sak tiih theihmi pawl an si.\nRam sung ramleng huap ih theihtawp mipi thusuhnak le zingzoinak khal neih a si. Rampi huap, Chin mi huap ih mipiih an theih larnak, ramlengsuak mipi pawl ih an theihlarnak pawl khal siartel sak cih an si.\nChinland Today cun ramthukhel panga pawl cu a tanglam vekin a hril suak. Nikum, 2011 ih an cangvaihnak le mipi hrang ruat ih an kekarnak pawl zoh tik ah anmah le tuah ṭuannak cio ah hlawhtlinnak tamzet an nei.\nCulawng siloin, Chinland Today cun hi ramthukhel pawl hi online zawng khalin an cangvaihnak pawl a zohhliah tikah kan Chin mipi tamsawn ih theih lar mi an si tiih au aw tambik pawl an si.\nDr. No Than Kap\nDr. Ngun Cung Lian\nPathian thuthangṭha sim ih rampi, Chin ram, ram leng suak pawl telin siar an si. An tuahnak ih an hlawhtlinnak le mipiih an theih lar dan ihsin hrisuah mi an si. Chin mi Bible, Chin ṭong ih in letsaktu Dr. Timothy Sui Lian Mang le Dr. Hre Kio par khalah Chinland Today hminin kan sunlawihnak le kan cawimawinak kan tarlang duh a si.\nEvan. Dr. Tha Nei Fai khal kan Chinmi lakih thuthangṭha simthiam bik pakhat ti lawng siloin Chin mipi hrang hlafing 500 lenglo phuahtu a si. Cun, Dr. Ro Hmingliana le Dr. Van Ram Uk khal Chin mipi hrang an thuthangṭha phuansuahmi le thlarau nun cawmtu an sizia pheh rual a si lo.\nDr. Hre Kio\nEvan Dr. Tha Nei Fai\nDr. Van Ram Uk\nDr. Ro Hming Lian\nA hnuai ih Pathian thangṭhatnak hlasak thiam panga kan hrilsuah mi pawl tla, nikum 2011 ih Pathian thangṭhatnak hlasak ih an vah sukso le an umnak cio ih thangṭhatnak hla an saknak ruangah mi tamzet ih thlarau nun caurau a harh terih piantharnak tiang a cotu tla an um a si.\nAn aw zaihla pawl Pathian hnenah hlan in thangṭhatnak hlasak in ramsung le ramleng tiang feh in zaihla thawn Pathian hnaṭuannak in caan an hmang.\nMai Far Men Par\nTluang Za Uk Group\nVan Duh Thang\nBiak Hlei Sum\nLeitlun duhdawtnak hlasak thiam panga kan hrilsuah mi pawl hi kan Chin mi lak ahcun an mikhuallo nasa. An panga hin duhdawtnak hlasakin an caan tamzet an hmang ih Chin mino lungleng vansang le lungkuai ziangmawzat an aw zaihla hmangin an leem thei.\nKan Chin-mi umnak leitlun kilkip ah fehin mangṭam harsa tuarpawl tiang run suak dingin awzaihla hmangin hlasaktu tla an si. Kan mipi in awi ṭheutu pawl hi cawisan hlawhtlak zet an si.\nVan Dawt Cin (Moe Moe)\nChinland Today Grouup Cun Mipi Thusuhnak Nei\non November 5, 2012 at 11:00 am\nvan dawt cin a dawh tuk ee ka ham\non November 6, 2012 at 7:48 am\nMinung ti cu a famkim lo men ding nain, ka hmuhdan ah nan hril thiam tuk in ka hmu.\non November 6, 2012 at 10:30 am\nKan thangso nasa. Pi dem dem ro ri\nkeimah falam pa says:\non November 6, 2012 at 3:12 pm\nSorry for all politicians, “Absolutely No Tha Nei Fai” but I like Dr Hre Kio, I also like Mai Far Men Par and Tluang Za Uk Group, everyone likes Solomon MRH & BJ (That’s it).\nDo not mention any politicians on this point any more, everyone sick and tired of those politicians because “huat an tlai tuk”\nLian Uk says:\non November 6, 2012 at 6:34 pm\nZongte Tlang says:\non November 7, 2012 at 8:13 am\nKa run tarlang ve menmen,\n1. Dr.Than Bil Luai\n2.Dr. Hre Kio\n3.Dr. No Than Kap,\n4.Dr. Lian Hmung Sakhawng\n5.Dr. Thang Tin Sum pawl hi an si ve ko.


New Delhi Ih Kawlram Raltlan Pawl Lamzawh Sal - Chinland Today Media\nNew Delhi Ih Kawlram Raltlan Pawl Lamzawh Sal\nNovember 3, 2010 5:15 pm·0 comments\nIndia khawpi New Delhi ih raltlan pawlcun nasa zetin Kawlram Acozah an duhlonak an langter.\nNew Delhi ih Kawlram raltlan 700 lenglo cun Bus 13 to in New Delhi khawlilaibik nak hmun Janta Mantar ah lamzawhnak nasa zetin an nei. ‘Kawlram ralkap miuk kan duhlo, kan duhlo’ tiah nauhak bik in upabik tiang an au.\nTuitum ih lam an zawhnak sanbik cu Kawlram Democracy ngah nak ding, November 7, 2010 ih hrilawknak ding duhlo ruangah le Aung San Suu Kyi suahter lohli nak ding hrangah tin thu neitupawl cun New Delhi ih kan CT palai hnen ah an sim thei.\nIndia ram sung thuthang lakkhawmtu ziangmawtizat le ram hruaitupawl in an telpi thu khal kan palai hnen ah an sim. An sim vivo nak ahcun India ram hruaitupawl in Kawlram thatnak ding hrangah an theitawk suah ih bawm an duh ringring thu khal an sim tel bet.\nMi 700 lenglo in lamzinpi an zawh tikah mawtaw le lirtheithil dangdang pawl feh nak ding um nawn lo in an kharh theh tiah a hmun rori ih fehtu kan palai cun CT hotupawl hnen ah a sim thei bet. Lamzawh hotupawl le ram dang ihsi lamzawh telpitupawl khalin nasazetin Kawlram an duhlo thu mipi hmai le India kawtthler ah an phuang darh.\nNovember 7, 2010 rampi hrilawknak hin Kawlram mipi hrangah thathnemnak zianghman a suah pi lo ding tiah mipipawl cu an au ih hleiah mibumnak ih an tuahmi thantar puan thar khalcu mipi hmai ah an ur kaang bet. Hotu lam ihsin Dr. Tin Swe, Dr. Run Bik le midang dang pawl in thusimnak an nei.\nNew Dehli ih raltlanpawl hi nitin hnatuan ih khawsa an sinan tuini cu an hnatuan fehsan in lamzawhnak ah mi 700 lenglo an tel thu mipi lak ihsin kan palai an sim thei bet. Kawhhran hruaitu le politics lam hruaitupawl ziangmawtizat in hi lamzawhnak an telpi a si.\nVahvaihnak Vairam (Zuknung) A Suak Zo!\nDelhi ih um raltlan pawl in lamzawh


TLANGPAR HRIAMKAI PAWL SSPP SSA RALKAP AN SUAL SIN SIN – Thechinlandtoday\nTLANGPAR HRIAMKAI PAWL SSPP SSA RALKAP AN SUAL SIN SIN\nadmin May 28, 2021 Leave a Comment on TLANGPAR HRIAMKAI PAWL SSPP SSA RALKAP AN SUAL SIN SIN\nSSPP/SSA Hruaitu thawn tawngaw dingin an hruaimi pakhat lamzin ah an thah.Shan ram saklam, Nawngcho peng sun ih rithaisi dokahawknak ah lamah mi pakhat cu SSPP/SSA hruaitu pawl thawn tawngaw dingin an hruai hnu ah an that tiah theih a si\nMay 28 zing nazi 7 hrawngah Shan State Progressive Party- SSPP/SSA ralkap 50 hrawng nih Nawngcho, Nawnglung khua mi Lung Pa Sein kum 50 hrawng cu SSPP/SSA hruaitu pawl thawn tawngaw dingin tiih an hruai mi a si.\nHi mi thu thawn pehparawin khuami pakhat nih “Lungpasein cu RCSS/SSA thawn phone in SSPP nan do tiin hruaitu hnenah na sim a tul tiih an hruai mi a si, RCSS le SSPP hi an rem awk lo ruang ah an puh nak cu fiangten na sim a tul tiih ruahnak a neih ruangah thlun mi a si, An ton awk leh tonaw lo cu ka thei lo, khuami nih lamkam ah thi cia in kan hmu. Meithal kuang in a lu ah a sawh mi a si” tiah a sim.\nLung Pa Sein hi mitha, khuami hrangah thahnem ngai mi a si, rithaisi dohawknak ah upa zet mi a si. Kan dun 2021 January thla khalah Tibaw peng Kungta khuabawi Lung She Han cu SSPP/SSA nih an hruai i hramlak ah an rak thah zo tiah theih a si. Credit: The Chin Post\nNETFLIX FLIM THAR DINGAHNCHAR LIZE THERON LEH CARO AN TUAN TLANG DING →\n← RALRIN A TUL KYAT 10000 NOTE THAR


"Theology" Kan Ti Theumi Hi Tih Ding A Si Maw? - Chinland Today Media\nJanuary 6, 2012 4:58 am·4 comments\nBy Salai Deirel Tuallawt\nTumtahmi : Hi cahram in tumtahmi pakhat lawng a nei. Cui tumtahnak a neihmi cu Chinmi pawl Pathianthu zirnak (Theology lungput) le thiamnak lamah kan ruahnak a kauh sin theinak ding hrangah a si. Ahleice in, Bible tlawngta hnak in thuhla a phunphun ruangih Bible tlawng a kai dah lomi, zumtu Khristian pawl hrangah “Theology” an ti theumi Pathianthu zirnak kan hmuh daan a dik theinak ding tumtahnak thawn ngan mi a si. Hi cahram sungah “Pathianthur zirnak” timi le“Theology” timi tongfang cu cawkrawi ih hman asi ding.\nCangantu ih hmuh ton mi sungih sin nganmi a si ruangah, a sung ih thu um pawl a siartu bulpak cio ih tonteh mi thawn a bangawk lonak a um pang asi le a hmaisa in cangantu ih famkim lonak ruangah a si ding tiah ka lo theihter duh. Ziang ruangah “Theology” timi kan tih ih mihrek khat pawl tla cun, an hua. Kan tihnak dingsan ih ka ruahmi pawl kan zoh hnik pai.\n“Theology” Timi Tongfang Kan Tih!\nLailam khua le ram tampi ah “Theology” timi tong fang hman hi Pathianthu ngaitu zumtu mipi pawl in an ngai poimawh theizet. Pathianthu kan zirnak timen ah cun kan ngaih a tha hlunhli men nan “Theology” timi vawn sal ve te cun, kan mit a khumsuk suaiso theu. Theology timi tongfang hrimhrim hi kan tih a si hmang. Theology timi ih tongfang hrampi kan zoh asi le “Pathianthu zirnak/relnak” ti hi asi. Asinan, Pathianthu simtu tampi in theology timi kan sermon ah siseh, cun thu kan zirhnak ah siseh kan hman tik ah a Pathianthu ngaingai hnak in, Pathianthu thiam (theologian) pawl ih ruahdaan/hmuhdaan hi kan rel tam tuk deuh theu.\nTheology kan ti ih Bible Cathianghlim kau ih O.T le N.T hliakhlai ciamco hnak in Bible a si lomi cabu dangdang, Pathianthu thiam pawl ih ruah daan hi kan rel uar tuk theu. Asimtu le a phuangtu khal in theology timi hi thu maktara lawnglawng relnak ah kan ruat sual theu. Nitin zumtu pakhat in a nunnak ah a hmuhtonmi tlunah Pathian a hmuhsuah mipawl tla kan hnong mai theu. Cuiruangah theology timi tongfang thawi pehparaw in a phuangtu le hmangthu khal in (theory) mi ruahnak men si lo in Pathian tongkam hliakhlainak a sizia theih a poimawh zet.\nPathianthu zirnak (Theology) sangbik cu a mah Pathian ih sinak ni tin kan hmuh ton mi parah a tak ih hmansuahnak hi a si. Curuangah, a ra lai ding mi san ah cun, thangthar nonawn calai siseh Pathianthu siseh a hliakhlai theitu pawlin Mirang tong hmang ih “Theology”ti hnak in Chin mipi pawl hna sungah ngainuam cang thei ding ah tongkam thar kan tul tinak a si. A theology rori ah kan hua a silo ih a tongkam hi kan nel lo ruangah kan tih theu a si ding tiah ka ruat. Theology tiah Mirang tong sang ih sal thuktho ai in Pathianthu thiamnak/zirnak tiin tla hmang men seh la, kan thathnempi phah a zum um.\nTheology Ih Sullam Kan Thei Lo\nTheology timi ih sullam cu thatei kan zingzawi a sile, Pathianthu kan theihmi a tak ih hmansuah tinak a si. Theihnak le a hmansuahnak timi hi thupi zet ah kan ruat pai uh. Theology timi hi theihnak menmen a silo. Hmansuahnak asilole tuahnak a tello ah cun theology thiam kan ti awk hman ah kan theology cu thluak theihnak tiang lawng a si. Zianghman san a tlai lo. Theihnak lawnglawng men cu nunram khal a neh taktak thei lo. Theihnak lamah sangzet in Degree tampi nei hmansehla, thlarau lamah hul remrem khal in a um theih a si.\nKhatlamah a hmansuahnak le tuahtuannak lawnglawng kan zuam a si ah cun a tihnung um zet lala. Zumnak hngetkoh khal nei thei lo ih mi hawrnaknak ih rak hawr ve sual pang a awl te a si. Hmansuahnak le tuansuahnak timi ah mi hnen ih va phuan suah lawnglawng hi a si cuang lo. Kan ni cun hmansuahnak kan ti tikah thuthangtha phuansuah lawng hmang maw kan ti ih, Pathian kawhnak khal dawng mumal lo in thuthangtha phuang ding ah ka poksual lohli mai theu. Cupawl cu an va vahsuah ve khalle, mi tlusiatertu men ah an cang theu.\nAn tihluthlo ve khalle rei a daih taktak thei lo. Thiri a sat lai ah le phurcaan sunglawng a daih. Curuangah theihnak le a hmansuhank telmi theology kan ti mi cu, bulpak in siseh miburpi din hmun ih kan hmun ton mi Pathianthu thawn a milaw mawh tiih tih zohthimthiam ringring nak hi a si. Pathianthu theinak ngaina lo in thlarau Thianghlim pawlnak lawnglawng uar tuk khal hi a tihnung zet mi thil pakhat a si.\nTheology Reltu Pawl Kan Palh\nTheology timi kan mipi pawl in an tihnak san khal a reltu pawl in a tikcu le caan kan tliar thiam lo ruangah tla a si thei. Kan theihmi le kan thiammi pawl hi rel kan hahio tuk theu ih a poi theizet. Pathainthu timi cu kan tulsam daan vek tete ih rel ding a si. Cutilawngah, Pathianthu hi hmuar a neih ding zat in hmuar a nei thei ding a si. Riahsiatnak a tongtu pawl ih hnen ah Pathianthu hmangih thazang va pek le va riahsiatpi a tul vek in milungawi pawl hnen khal ah Pathianthu thawn va lungawi pi ih va lom pi ding a si.\nCuvek thotho in Theology thuthawi pehparaw mi pawl kan rel tikah, a hleice in theihnak lam thawi pehparaw in zirnak phun ih caan hmannak ah rel tam a mawi. Sermon phun ih Pathianthu thangtha phuannak ah Theology theinak lam uartuk ih rel tla hi hrial a tha. Ziangahtile a ngaitu mipi pawl hrangah rawlngai a simi Pathianthu tak ei ngah lo ih caan hman liam a awl te. Curuangah Theology theinak lam le Theology thlarau lam hawi ih reldaan thliarhran thiam a tul. Pulpit parih sermon ah cun taimaksuah in Theology kan theinak thawn kan khorhsuahmi thuhlom phuansuahnak caan a si. Cui Pathinthutak thuhlom cu Theology thlarauthutak a si.\non January 7, 2012 at 3:06 pm\nNa ca nganmi cu ka duh in ka uar nasa\nka rak hlawkzet\nmidang khalin an hlawk ve ka zum\nkhalam kha ngan uar vivo hram aw\nlo theih lo ih kan theih tam tulmi a si\non January 7, 2012 at 5:49 pm\nNa ca ngan mi ka siar i tha ka ti zet,\n“Theology” tih tawngfang hi Mirang tawng (ca) a si, cu cu Pathianthu zir tih nak a si, a hman tuk, Pathianth hi zirtam le a thuthup theih ding tampi a rak um deuh deuh, curuangah mi in a phun phun ruah dan le hmuh dan an nei, Bible lawng zoh a theih loh nak pakhat cu a si. Pathianthu (Theology) ka zir ti aw ban cun, reldan a phun phun a theih a tul zet ruangah Bible sunglawng si nawn lo in (Scholar) Pathianthu zirthiam pawl ih ngan mi le ruah mi hi kan theih a tul a si. Tulai ah mi an rak educate na sa thlang’ih illiterate kan um nawn loh i ruangah tla pathian thu ah hin fit a tul thlang na sa a si, Sermon thu le Zirhtu pawl’in theology term an hman nak san bik i ka theih cu, Thlarau ah mi nun an cawmthei zum ih beisei nak neih ruangah a si ding ti ah ka zum……\non January 8, 2012 at 2:07 am\nNa canganmi a tha lawlaw…\nSalai Deirel says:\non January 9, 2012 at 6:08 am\nSalai Huiha, Andrew le Henry S, Nan zaten ka lungawi. Nan tong kamkhat ruangah nganduhnak thinlung ka nei sinsin. Andrew, si ee “thlarau ah mi nun an cawmthei zum ih beisei nak neih ruangah a si ding ti ah ka zum…” na ti mi cu a hman law law. Kan duhsak awk daan kha contextually in si thei seh la duh a um ka ti duhnak vek khi a si. Pakhat ih theihthiam lomi kha a theihthiam daan ding ih sim hi, santhar cazir pawl in kan tumtah mi si thei seh la ka duhzet.


Sung Yu-ri; South Korea Milar Pawlih Thuthu Tawi (4) - Chinland Today Media\nSung Yu-ri; South Korea Milar Pawlih Thuthu Tawi (4)\nApril 8, 2015 2:00 pm·0 comments\nSung Yu-ri hi kum 1981 ah West Germany ram Tübingen, Baden-Württemberg ah a suak. A Pa ‘Sung Jong-hyun’ hi Presbyterian College and Theological Seminary ah prominent professor of theology a si. A pa Germany ram ih tlawng a kai laifang ah a suakih amah kum 4 a ti ah South Korea ah an ra kirsal ih cutin Seoul khawpi ih Gangdong District ah a thanglian.\nSung Yu-ri hi South Korean actress le singer a si. 1998 kum in thiamzung khawvel ah a rak cangvai thok. Mipi ih an theihnakbik Tv drama cu Thousand Years of Love (2003), The Snow Queen (2006), Hong Gil-dong (2008), and Feast of the Gods (2010) tipawl an si.\nSung hi high school tlawngta a si laifang 1998 ah nunau Korean idol group hmaisabik lam a simi mi 4 telmi K-pop girl group Fin.K.L (a long form “Fine Killing Liberty”), ah a nautabik dinhmun in a rak tel. Fin.K.L cu a hong lar lohli ih Album pali Blue Rain (1998), White (1999), Now (2001), Eternity (2002)) an suah ih live concert khal an nei rero. Asinan album 4nak an suah hnu in an zaten solo lamah an cangvai ciamco ih cutin an thekdarh-aw thluh.\nSung cun kum 2002 ah zuknung lemcan a thok. A hmaisabik lem a cannak cu ‘Bad Girls’ timi ah a si. A hmaikum in leader actress in Thousand Years of Love (2003) ah a cuangih cumi in mipi ih thapeknak tampi a dong. Himi drama hrangah rang par to le martial arts a zir. Himi drama ahcun Siangpahrang fanu a tuan. Cun, Japan le Bali pawlih zaihmi drama First Love of a Royal Prince (2004) ah a telsal. Cutin acting khalah a thiam vivoih a hlawhtling vivo.\nKum 2005, February ah Kyung Hee University in Theater and Film degree thawn tlawng a theh. Fin.K.L group an thekdarhawk hnu in Sung cun zuknung lemcan lam sawnih herawk a duh ih cutin an group band agency a simi DSP Entertainment ihsin a suakih kum 2005, June ah DSP Entertainment agency ah a lut. Kum 2006 ihsin One Fine Day le The Snow Queen ti pawlah lem a cang.\nKum 2009 ah Las Vegas le South Africa ram pawlah sumpai tampi cemih an zaihmi action-romance drama ah a telsal. Cumi kum in big-screen movie khalah a tel thok. Kum 2011 ah Romance Town, Feast of the Gods (2012), action-comedy film Runway Cop (2012), The Secret of Birth (2013) ti pawlah a cuang. Kum 2014 ahcun short film Chorogi and the Stalker Guy ah a tel. A netabik cu omnibusSummer Snow ah a tel.\nSung Yu-ri cu kum 1999 in 2003 tiang actor Yoon Kye-sang thawn an rak duhaw. Cumi lai ah a tlangval pa cu g.o.d timi boy band ah a rak tel laifang a si. Asinan Yoon Kye-sang mandatory military service ih luh a tul ruangah an rak then aw. Atu fang hi pro-golfer and coach Ahn Sung-hyun thawn an duhaw. A agency ih simdan cun 2014 kum thokin an thlunaw thok ti a si.\nPark Shin-hye; South Korea Milar Pawlih Thuanthu Tawi (2)\nMani Ih Duhmi (Part III)


Tuizing An Kahawknak Ah KNDF 4 An Thi, Ralhrang 100 Hrawng Thawn An Kapaw Rero Lai – Meifar\nTuizing An Kahawknak Ah KNDF 4 An Thi, Ralhrang 100 Hrawng Thawn An Kapaw Rero Lai\nKayah State, Demawso Township, Sanpya 6 Mai, Ho Phet khua kiangah tualsung mipi kilhimtu KNDF le ralhrang pawl an kapaw ciamco. November 25, 2021 zinglam nazi 6:00 ah ralhrang 100 hrawng cu himi kiangkap ah umhmun khuar dingin an va feh cu Karenni National Defense Force (KNDF) in an rak kap ciamco ih kaphnih kahawknak a thleng.\nKNDF ṭuanvo neitu in, “Tu’khal kan kapaw reo lai, doawknak hi a nasa tuk ruangah khatlam khatlam ah mithi le hliamtuar an um. Kan kapaw rero lai ruangah mithi le hliamtuar cazin cu a cipciar in kan theithei hrih lo” a ti. Tutiang ahcun mipi kilhimtu lam ihsin 4 an thi ih hliamtuar khal an um hnuaihni.\nKNDF doawknak tualrawn ih hmainortu pakhat in ralhrang thi le hliamtuar khal an tam tuk a ti. Ralhrang pawl cu mipum 100 hrawng an si ih Loikaw Lwe Tamu Kone ralhrang sakhan ihsin pukpi le bomb thawn an rung kap bawm ciamco. Loikaw le Dimawso kiangkap khualak ah ralhrang pawl umhmun an va khuar ṭheu ruangah tualsung mipi kilhimtu pawl thawn nitinten kahawknak a thleng.\nHitin an doawk ṭheu ruangah himi kiangkap hrawngih um khuasung mipi pawl cu hmun dangdang ah sahimnak hawlin an tlan. KNDF thuphuangtu in, “Loikaw thlanglam ihsin pukpi le bomb an rung kap bawm ciamco, kiangkap khuasung mipi pawl cu an tlan thluh. Ṭhenkhat khuasung mipi pawl cu kan va hruaisuak ih hmunhimnak ah kan ret” a ti.\nRalhrang Pawlin Kalay PDF-UGF Sakhan An Va Sim, Sakhan Sungah Bomb An Rak Kamcia Ih Bomb Puak Ruangah Ralhrang 20 Hrawng An Thi


Kalaymyo, Thazi (သာစည်) Khua Ah Dalan 2 An That – Meifar\nMay 31, 2021 ah Kalay township, Thazi (သာစည်) khua ah ralkap le KCA (Kalay Civil Army), Kalay-PDF pawl an doaw ciamco.\nMipi kilhimtu pakhat in “Tuizing ah tlawngta hruaitu hlun Ko Hlai Thun, khua lal le a tunu an kaih ihsin kan buai thok, khuasung ah meithal an hmetpuak ciamco. A tir ahcun khuasung mipi pawl kan ruat ruangah khuasung ah kan lut duh lo ih kan hngak. Asinan, khua suahsan an tum lo ruangah sun nazi 12:00 hrawng ihsin kan kap thok” a ti.\nJune 1 zinglam ah Thazi khua ih dalan 2 cu thicia in hmuh an si, an innsung ah nam in dawt that an si. An hmin cu Ko Pwar Gyi le Ko Ye Win an si ih khuasung mipi cangvaihdan pawl ralkap hnenih an sim ṭheu ruangah an that.\nHmin tarlang duh lo khuasung mi pakhat in “Ko Pwar Gyi ih ruang cu a innsang pawlin an la zo, Ko Ye Win ih ruang cu zohman in an la hrih lo. Ziangtik caan ciah ah an that ti cu theih a si lo, dalan 3 that an tum ih pakhat cu a tlansuak man” a ti.\nRalkap pawlin vengsung mipi pawl thu an sut vivo ih minung 8 an kai, pakhat an kaihmi cu an sumpai 5 million kyats (US$3,050) khal an laksak cih. Thazi khua cu Kalaymyo kiang ciah ih um a si ih Natchuang khua lamah aum.\nBenjamin Sum: “Ka Pathian Cu A Cakmi Pathian A Si, Ka Ṭih Lo…”


Burma Ram Feh Dan Ding Part 81 - Chinland Today Media\nBurma Ram Feh Dan Ding Part 81\nBawn Thur ( Tomato ) cin in len a theih !\nTui tum Pu Thawm Hlei Mang,Switzerland ih Falam a tlawn thu hla pawl ih siar nuam bik ka ti mi ah a cang ding ih,cu cu Lailun project a va zoh thu a si.Pa Thawm ih himi project hrang ih sum tam zet a thawh tla hi a lungawi um nasa.Cule himi project rak tuah tu,Falam khaw hrang ih hna tuan tha zet ih ka hmuh ring ring mi ZTC tlawngpi principal Dr.Do Sian Thang tla upat nak ka pe a si.A thu hla hi rem cang ah a dang ten kan ngan leh ding.\nFalam peng ih khua 2,Lati le Kulzam cun bawn thur,khasuan rang leh khasuan sen cing in an len phah ih an khua khal ah motor cycle 50 tlun a um phah ti ka theih nak a rei zo,uar um ka ti ih tuan tha ka ti.Zohthim tlak cawn tlak an si nasa.An ram vek ruah tla cun kan nih Tlairawn seh vel tla cu kan ram a tha tuk fam teh.\nRam nei lo cing ih ruahnak neih le taimak ruang ih hlawh tling thu pakhat ngan leh seh la.Hihi ziang tik ah simaw ka ngan zo,Chin ram thu a si.An ram ah mi an tam tuk ih,leiram neih a har tuk.Cu lai ah nupa pakhat ih co mi lei cu a lung tuk ih thlai cin ding in feet 3 vuak vel an laih hnu ah peng 1 lai ih hlat nak ih lei pangngai cu an nupain an phurih,an laih mi ah an silh.cuti cun thei kung an cing.An mah vek in midang in ti an tum nan an paih lo ih an tthulh thluh.Kum khat ah khur 10,kung 10 phun nak an lai theu.An tikcu neih mi dang ah ei hawl in an hlawh aw theu.Himi ka siar tik ah hin an phun pek mi pawl cu kum 10 lai ih upa an si ih thei an rah thlang.A si nan an nupa cun khur dang an lai bet thotho.Himi ruah cun Laitlang cun lei tha kan nei tam nasa a si.\nCule bawn thur ah kan kaat ding.Holland ram ah tulip pangpar in kum khat ah $ million 900 lai an ngah ti kan ngan zo.Tu cu an ram khaw sik tuknak ah bawnthur an cing ih an len dan a si ding.Greece ram cu Holland hnak in let 3 lai in a tum ih,Italy ram cu Holland hnak in let 8 lai in a tum.Greece le Italy khal in bawn thur an cing ciamco nan ram fate zet Holland cun Italy hnak hman in let 5 lai in an thar tam ih European Union ram pawl ah sum tampi la in an zuar theu.\nItaly le Greece ah cun 1 square meter ( cu cu feet 3 vuak vel )ah kumkhat ah bawnthur kilogram 7 lawng an thar tir thei lai ah Holland cun 1 square meter ah kilogram 70 an thar thei ta ria e.Hi hi ziang dang hman a si lo,Greece le Italy cun kan mai cin dan vek ih an cin lai ah Holland cun green house sung ah tulai thiamnak sang bik thawi bawnthur hi an cin ruang ah a si.Hinah hin thanso nak ah thiamnak a tul tuk ti a lang.Falam peng thiamnak kan than dan ding kan ngan leh ding.\nBurma Feh ah a phun phun in kan ngan zo,apple cin ruang ih India ram Himachal Pradesh tlangpar khua 3 cu India ram khawte pawl ih a lian bik an si dan,Singapore cun ram nei lo cing ih senhri par ih sum tam zet an lak dan pawl tla.\nKan Lairam khal tu vek in kan farah ring ring lo ding.Amah lawng te hna tuan tam tai mak,tanrual,hotutha neih,capital neih,hmailam hrang ih hmuh kauhnak vision neih pawl a tul nasa.Lai khawte lam an thanso lawng ah Falam khua tla kan tuah tha thei ding.